Jangan buang masa dengan ahli Parlimen kerajaan, kata DAP, Amanah kepada Anwar

Dua pemimpin tertinggi Pakatan Harapan (PH) hari memberikan amaran kepada gabungan itu agar tidak mengharapkan ahli-ahli Parlimen kerajaan untuk kembali berkuasa, satu kenyataan yang dilihat menyelar tindakan Presiden PKR Anwar Ibrahim yang cuba mendapatkan sokongan ahli Parlimen Umno.Setiausaha Agung DAP Lim Guan Eng dan Presiden Amanah Mohamad Sabu berkata, kekalahan tipis gabungan itu dalam pengundian Belanjawan 2021 di Dewan Rakyat pada Selasa seharusnya dilihat sebagai peluang untuk bekerjasama dengan parti pembangkang di luar PH.“Undian Belanjawan pada hari Selasa mengajar kita untuk tidak membazirkan tenaga mengejar bayang-bayang lebih daripada 111 ahli Parlimen dengan berdasarkan hanya 92 ahli Parlimen PH. Andai kata berdasarkan 108 ahli Parlimen PH Plus betapa kuat laginya,” kata Lim dan Mohamad dalam satu kenyataan hari ini.Kedua-dua pemimpin PH itu berkata, Anwar gagal untuk mendapatkan sokongan daripada ahli Parlimen kerajaan seperti didakwanya bagi memastikan Belanjawan 2021 dapat digagalkan di peringkat bacaan ketiga di Dewan Rakyat pada Selasa.Dalam satu kenyataan bersama hari ini Lim dan Mohamad berkata, undian pada Selasa jelas menunjukkan 108 ahli Parlimen yang menentang Perikatan Nasional (PN) adalah jumlah sama pada Mac 2020.“Tidak ada satu pun ahli Parlimen kerajaan yang mengundi bersama Pakatan Harapan (PH), termasuk mereka yang kononnya menyokong Anwar. Jelas ahli Parlimen kerajaan ini sangat pandai dengan permainan politik untuk mengaut kelebihan dan meraih keuntungan daripada kerajaan PN,” katanya.Pada Selasa, kerajaan PN berjaya meluluskan belanjawan pertamanya dengan 111 undi menyokong, 108 menentang dan seorang tidak hadir.Kejayaan meluluskan Belanjawan 2021 dilihat sebagai Perdana Menteri Muhyiddin Yassin masih mempunyai sokongan majoriti di Parlimen.Pada 23 September, Anwar yang juga presiden PKR mengumumkan mempunyai sokongan yang “kukuh dan meyakinkan” bagi menumbangkan kerajaan PN pimpinan Muhyiddin Yassin.Bagaimanapun ketika mengadap Yang di Pertuan Agong pada 13 Oktober, ahli Parlimen Port Dickson itu gagal membuktikan dakwaan mempunyai sokongan majoriti ahli Parlimen untuk menjadi perdana menteri.Lim dan Mohamad hari ini berkata, PH seharusnya tidak membuang masa dengan ahli Parlimen kerajaan yang oportunis, dan hanya memperalatkan PH demi kepentingan peribadi mereka sendiri agar memperolehi tawaran yang lebih lumayan daripada kerajaan PN.“Sekarang mesti ada anjakan politik baru untuk fokus kepada membangunkan pakatan pembangkang yang lebih bersatu yang dapat bertanding sebagai satu pasukan dalam pilihan raya akan datang.“Pemimpin PH mesti mengenepikan bebanan lampau supaya PH dapat berkembang menjadi PH Plus dengan kekuatan hebat 108 ahli Parlimen. Dengan 108 ahli Parlimen PH Plus sebagai pakatan yang mantap, apa-apa sahaja kemungkinan boleh berlaku kelak,” kata kenyataan itu.


Rusia dakwa berjaya musnahkan 70 sasaran ketenteraan Ukraine

Rusia pada Khamis berkata pasukan tenteranya berjaya memusnahkan lebih 70 sasaran ketenteraan termasuk 11 lapangan terbang di Ukraine.“Hasil serangan angkatan bersenjata Rusia, 74 kemudahan darat tentera Ukraine telah musnah,” kata jurucakap kementerian pertahanan, Igor Konashenkov.Kemudahan yang dilaporkan musnah termasuk 11 lapangan terbang, tiga pusat kawalan dan 18 stesen radar sistem peluru berpandu antipesawat S-300 dan Buk-M1, katanya.Konashenkov turut berkata sebuah helikopter tentera Ukraine dan empat dron juga berjaya ditembak jatuh.Menurut beliau, pasukan pemisah meneruskan serangan dengan sokongan udara angkatan tentera Rusia.Katanya, pada masa ini “kumpulan nasionalis bersenjata” telah meningkatkan serangan, mendakwa tentera Ukraine mahu meninggalkan kawasan bergolak di wilayah timur negara itu.Beliau turut menambah Menteri Pertahanan Rusia Sergei Shoigu telah mengarahkan tentera Rusia untuk “menghadapi tentera Ukraine dengan penuh hormat”.Putin melancarkan serangan ke atas Ukraine pada awal pagi Khamis selepas berucap dalam siaran televisyen sekitar 5.40 pagi waktu tempatan.


Sultan Perak gesa kerjasama semua pihak tangani kesan perubahan iklim

Seluruh rakyat Malaysia perlu terus bekerjasama untuk melindungi dan mengurangkan kesan kerosakan yang dibawa oleh perubahan iklim, usaha yang amat penting bagi memelihara kemakmuran dan kelangsungan negara, titah Sultan Perak, Sultan Nazrin Shah.Baginda bertitah bencana banjir yang melanda negara baru-baru ini sekali lagi dengan jelas menunjukkan bahayanya kesan yang dibawa oleh perubahan iklim.“Kesan aktiviti manusia terhadap hidupan liar, iklim, sungai, hutan, dan lautan kita adalah mendalam, begitu juga akibatnya kepada manusia. Langkah bagi memulihkan planet kita ini memerlukan usaha semua pihak, daripada kerajaan sehingga sektor swasta, dan juga orang ramai.“Semasa memberikan respond yang baik dalam membantu mereka yang terjejas akibat bencana, kita juga perlu bertegas melangkah untuk memperbaharui usaha-usaha bagi menangani punca utama kejadian,” titah baginda dalam ucapan diraja dalam satu majlis khas sempena ulang tahun ke-50 Tabung World Wide Fund For Nature (WWF) Malaysia hari ini, yang disampaikan baginda secara maya.Dalam titah baginda, Sultan Nazrin turut menekankan betapa pemuliharaan adalah unsur yang amat penting dalam pembangunan Malaysia, yang mewarisi sumber semula jadi yang tidak ternilai, termasuk hutan hujan dan kekayaan kepelbagaian biologi.“Malaysia mempunyai tanggungjawab besar bagi melindungi perkara ini dengan berkesan. Kita perlu bangkit untuk menghadapi cabaran ini, bagi kita sendiri, dan juga bagi populasi global,” titah baginda.Sultan Nazrin bertitah komitmen teguh Malaysia terhadap pemuliharaan boleh dilihat dalam beberapa aspek dan ini termasuk Dasar Perhutanan Negara yang mewajibkan 50% negara ini perlu kekal dengan liputan hutannya.“Kita ada Dasar Kepelbagaian Biologi Kebangsaan yang menetapkan komitmen memperuntukkan 20% daripada keluasan tanah kita sebagai kawasan perlindungan, dan kita juga komited untuk mencapai pelepasan sifar bersih menjelang 2050. Bagaimanapun apa yang penting adalah semua ikrar dan rancangan ini dilaksanakan sepenuhnya dalam amalan kita.“Pertubuhan-pertubuhan seperti WWF Malaysia akan terus berada di barisan hadapan dalam usaha ini, untuk 50 tahun akan datang lagi, malah selepas daripada tempoh itu, semasa kita menghadapi cabaran yang mendatang,” katanya.Sultan Nazrin bertitah bahawa WWF Malaysia memainkan peranan penting selama 50 tahun yang lepas dan telah membantu negara ini menghadapi cabaran alam sekitar seterusnya menjadi suara yang lantang dalam memperjuangkan pemuliharaan alam semula jadi di Malaysia, bersuara untuk melindunginya dan juga untuk memulihara kawasan yang telah hilang.


Bekas KP Ikim kata Jakim jauh tersasar daripada objektif halal

Bekas ketua badan pemikir Islam terkemuka negara memberi gambaran larangan memaparkan tulisan Krismas dan perayaan agama lain di dalam kedai yang diiktiraf halal sebagai “tidak logik”, dengan mengatakan Jabatan Kemajuan Islam Malaysia (Jakim) jauh tersasar selepas kerajaan terdahulu gagal menunaikan janji untuk melakukan perubahan terhadap agensi itu.“Mereka semakin jauh dan jauh dalam melakukan kesilapan tanpa berani mengakuinya,” kata Syed Ali Tawfik Al-Attas, bekas ketua pengarah Institut Kefahaman Islam Malaysia (Ikim).“Di manakah perubahan yang sangat dinanti-nanti rakyat Malaysia apabila kerajaan baru memerintah?” tanyanya, merujuk kepada kerajaan 22 bulan Pakatan Harapan.“Kita belum lagi memulakan perubahan, kita belum lagi mula berkata apa-apa. Apa yang terjadi dengan perubahan Jakim. Sepatutnya ada perubahan dalam Jakim.”Minggu lepas, MalaysiaNow melaporkan mengenai keengganan sebuah kedai untuk menulis “Merry Christmas” di atas sebiji kek kerana ia boleh melanggar syarat ditetapkan oleh bahagian pensijilan halal Jakim.Kedai kek itu memohon maaf kepada pelanggan dan menggantikan ucapan itu dengan “Selamat Bercuti”.Syed Ali mengatakan tiada logik kepada tindakan tersebut.“Pertama sekali, ia adalah kedai kek, apa yang dihasilkan hanya melibatkan barangan makanan, dan menyajikannya. Sama ada anda nak letak ucapan ‘Merry Christmas’ atau apa-apa sekali pun, bahan-bahan yang digunakan akan beritahu anda halal atau tidak.”‘Merry Christmas’, kedai kek dan Islam ala MalaysiaUcapan Krismas dibenarkan, cuma tidak boleh dipamer di premis sijil halal, kata JakimBeliau berkata jika kejadian itu melibatkan dirinya, dia tidak akan menerima alasan diberikan oleh kedai kek itu.“Jika ia melibatkan saya, dan kedai itu mengubah tanpa izin apabila diminta meletakkan ucapan ‘Merry Christmas’ di atas sebiji kek dan mereka tukar menjadi ‘Selamat Bercuti’, saya akan saman kedai itu serta tidak akan bayar kepada mereka.Syed Ali mengatakan tiada logik kepada tindakan tersebut.“Malah sekarang jabatan hal ehwal agama juga layak diheret ke mahkamah.“Apa semua ini?” soalnya.Jakim sebelum ini mengatakan ucapan melibatkan perayaan dibenarkan selagi ia tidak dipamerkan di dalam premis yang memiliki logo halal.Tetapi Syed Ali berkata prinsip Islam adalah mengenai “tindakan bergantung pada niat seseorang”.“Dalam kes ini, saya tak rasa niat premis itu adalah untuk menghina umat Islam, atau menimbulkan kegelisahan dalam kalangan umat Islam atau mengganggu keimanan mereka. Jika itu seperti dikatakan, betapa lemah dan jahilnya kita?” katanya.Beliau mengatakan apa yang berlaku sekadar menunjukkan kejahilan dalam kalangan umat Islam, sama seperti apa yang berlaku kepada orang Kristian ketika “zaman gelap” di Eropah.“Kita kembali ke abad ke-19 di Eropah, di mana semua orang menunggu pihak gereja mengeluarkan arahan mengenai apa yang boleh dan tidak boleh dilakukan, apa yang boleh kita baca dan apa yang boleh kita ucapkan,” kata Syed Ali.Katanya peraturan itu juga bertentangan dengan fatwa yang dikeluarkan pada 2018 oleh Menteri di Jabatan Perdana Menteri (Hal Ehwal Agama) Zulkifli Mohamad Al-Bakri yang merupakan bekas mufti bagi menolak dakwaan sesetengah pendakwah bahawa orang Islam dilarang mengucapkan “Merry Christmas”.Fatwa ZulkifliSyed Ali mengatakan fatwa dikeluarkan Zulkifli yang ditulis ketika menjawat mufti Wilayah Persekutuan dijelas dengan sempurna.“Dalam penjelasan itu, beliau mengatakan hukum ucap ‘Merry Christmas’ kepada rakan-rakan adalah harus selagi niat kamu bukan untuk menyebarkan agama atau menjadi sebahagian daripadanya, yang mana setiap orang Islam dalam ucapan kepada kawan-kawan mereka tidak ada niat dalam melakukannya, dan sekadar bersikap mesra,” katanya.Syed Ali mengatakan Jakim jauh tersasar daripada objektif asalnya dalam penyediaan makanan halal apabila mereka turut meminta premis perniagaan perlu diiktiraf halal.“Status halal dan haram yang dimiliki Jakim sebelum ini, melibatkan produk makanan, solekan, kosmetik, farmaseutikal, walaupun ia sering dipertikaikan, tetapi keutamaan adalah produk makanan.“Dan tiba-tiba, kami turut memasukkan premis perniagaan juga? Ia tidak masuk akal.”


PAC panggil KP SPRM, Transparency International berhubung laporan terbaru rasuah

Jawatankuasa Kira-Kira Wang Negara Parlimen (PAC), akan memanggil Ketua Pesuruhjaya Suruhanjaya Pencegahan Rasuah Malaysia (SPRM) Azam Baki dan badan bukan kerajaan Transparency International (TI) berhubung laporan terbaru mengenai rasuah negara.Pengerusi PAC Wong Kah Woh, berkata TI yang menerbitkan Laporan Barometer Rasuah Global Asia 2020 perlu memberikan taklimat kepada jawatankuasa itu berhubung perkara itu.Katanya, laporan itu juga perlu diulas Azam seterusnya menyatakan hala tuju SPRM dalam memerangi rasuah dan meningkatkan integriti pentadbiran awam negara.“PAC memandang serius laporan yang diterbitkan TI yang mendapati 71% rakyat Malaysia merasakan rasuah dalam kerajaan satu masalah besar dan 39% rakyat juga merasakan kegiatan itu meningkat dalam tempoh 12 bulan yang lalu.Kira-kira 36% rakyat Malaysia juga berpendapat ahli Parlimen juga korup.“Malah 30% juga merasakan kerajaan tidak melakukan yang terbaik dalam memerangi rasuah serta 13% rakyat pernah memberi wang suapan dalam perkhidmatan awam dalam tempoh 12 bulan yang lalu,” katanya dalam kenyataan hari ini.Katanya, pandangan 25% rakyat Malaysia yang menyatakan perdana menteri korup adalah tinggi, berbanding sembilan negara Asia lain, iaitu Taiwan (24%), Maldives (22%), Bangladesh (20%), Indonesia (20%), Myanmar (18%), China (15 %), Vietnam (8%), Filipina (7%) dan Kemboja (7%).“Kira-kira 36% rakyat Malaysia juga berpendapat ahli Parlimen juga korup, lebih tinggi dari negara Bangladesh (18%) Taiwan (17%) Myanmar (14%), Filipina (12%), China (11%), Kemboja (6%) dan Vietnam (6%).”Menurut PAC, laporan itu mendapati 74% daripada rakyat Malaysia berpuas hati terhadap SPRM.“Oleh demikian PAC berpandangan bahawa angka itu menunjukkan ketidakyakinan rakyat terhadap integriti pentadbiran awam negara serta anggota pentadbirannya.“Faktor-faktor yang menyumbang kepada situasi ini harus dikenal pasti dan usaha ke arah membanteras rasuah perlu dipertingkat.“Keberkesanan Pelan Pencegahan Rasuah Kebangsaan (NACP) juga perlu dikaji untuk memandangkan tempoh soal selidik laporan ini dalam tempoh masa pelaksanaan NACP,” katanya.


MoU kerajaan-PH perkasa negara berdepan pelbagai cabaran, kata menteri

Memorandum Persefahaman (MoU) Transformasi dan Kestabilan Politik yang dimeterai antara kerajaan dan Pakatan Harapan (PH) akan memperkasa negara dalam menempuh pelbagai cabaran, kata Menteri Komunikasi dan Multimedia Annuar Musa.Beliau berkata melalui MoU itu, tumpuan akan dapat dilakukan terhadap segala usaha ke arah memperkasa dan memenangi perang melawan Covid-19, melakukan transformasi pentadbiran serta pembaharuan Parlimen.“Inisiatif besar itu terbit daripada sifat dan kepimpinan perdana menteri (Ismail Sabri Yaakob) yang sentiasa mengutamakan keterbukaan, kesederhanaan serta meletakkan kepentingan rakyat dan negara pada kedudukan dan keutamaan tertinggi.“Semangat kepimpinan ditunjukkan beliau umpama satu warna baru yang mencorakkan roh dan semangat sambutan Hari Malaysia 2021. Marilah kita bersama-sama mendukung aspirasi membina Keluarga Malaysia yang harmoni bersatu padu, cemerlang lagi terbilang,” katanya ketika berucap pada Sambutan Hari Malaysia 2021 di Kota Kinabalu malam tadi.Turut hadir Yang Dipertua Negeri Sabah Juhar Mahiruddin, Ketua Menteri Sabah Hajiji Noor, Timbalan Ketua Menteri Sarawak Awang Tengah Ali Hasan, Timbalan Ketua Menteri Sabah Bung Moktar Radin dan Menteri di Jabatan Perdana Menteri (Hal Ehwal Sabah dan Sarawak) Maximus Ongkili.Annuar, yang merupakan Pengerusi Bersama Jawatankuasa Induk Sambutan Hari Malaysia 2021, berkata kehadiran Ismail merasmikan sambutan Hari Malaysia menyuntik semangat semua pihak untuk menyahut seruan bersama-sama membangunkan negara sebagai satu Keluarga Malaysia yang bersatu tanpa mengira kaum, agama atau fahaman politik.“Sabah, sebagai sebuah negeri yang sungguh indah, kaya dengan seni budaya dan kepelbagaian kaum yang sentiasa hidup dalam suasana harmoni dan bersatu padu adalah cerminan wajah Keluarga Malaysia yang terbaik bagi semua,” katanya.


545 bangunan bersejarah di Istanbul tahan gempa

Sebanyak 545 bangunan bersejarah di Istanbul, Türkiye telah dipulihkan untuk tahan gempa bumi berikutan gempa bumi Izmit 1999.
Direktorat Am Yayasan bergabung dengan Kementerian Kebudayaan dan Pelancongan memulihkan 300 bangunan bersejarah dan Perbandaran Metropolitan Istanbul memulihkan 245 bangunan.
Selepas dua gempa bumi kuat menggegarkan Türkiye pada 6 Februari, kemusnahan yang berlaku di 11 wilayah di Turkiye menarik perhatian Istanbul dan rintangan gempa bangunan bersejarah di wilayah itu menjadi perhatian, lapor Agensi Anadolu.
Di bawah Direktorat Am Yayasan, bangunan seperti masjid, air pancuran, muzium, perpustakaan dan makam terus dipulihkan mengikut panduan pengurusan risiko gempa bumi bagi struktur sejarah.
Hampir 1.3 bilion lira Turkiye (AS$67 juta) dibelanjakan untuk pemulihan dan pengukuhan bangunan.
Sementara itu, Perbandaran Metropolitan Istanbul menjalankan penyelenggaraan dan pembaikan tempat bersejarah di Istanbul dengan pasukan pakar menggunakan pembalut polimer bertetulang gentian (FRP) untuk beberapa dinding struktur bersejarah seperti Yedikule Gasworks bagi mengukuhkannya.
Penegang keluli juga digunakan untuk menjadikan struktur seperti Basilica Cistern tahan gempa bumi.
Kerja-kerja pemulihan diteruskan pada 33 bangunan bersejarah, termasuk Istana Rumeli Hisarı.


Jangan protes, tutup bilik gerakan apabila tidak dicalonkan, kata Zahid

Umno dan Barisan Nasional (BN) akan ketinggalan kepada parti-parti pesaing jika tidak melakukan perubahan terutama soal calon yang bertanding pada Pilihan Raya Umum ke-15 (PRU15).
Pengerusi BN Ahmad Zahid Hamidi dalam kenyataan di Facebook hari ini berkata walaupun tidak mudah, namun keputusan tegas, berani dan bijaksana perlu dilakukan dalam usaha memulihkan dan menjadi pencetus kepada kebangkitan Umno dan BN.
Beliau berkata mereka yang tidak terpilih perlulah berjiwa besar sebagaimana peluang yang pernah diberikan kepada mereka dahulu.
“Jangan pula cetuskan rasa tidak berpuas hati, marah, protes, cah keting, sabotaj malah cuba tutup bilik gerakan, memberikan kenyataan yang memburukkan reputasi parti mereka sendiri. Mereka perlu sedar apabila ini dicetuskan, ia menunjukkan warna sebenar sikap mereka terhadap parti dan rakyat perlu nilai sendiri peribadi politik sedemikian.
“Ketika ini kesetiaan kepada parti, merapatkan barisan lebih penting daripada merintih apabila tidak dicalonkan. Maka janganlah pula terfikir untuk mengkhianati parti secara langsung dan tidak langsung dan jika ini berlaku bermakna (mereka) tidak bersyukur kerana selama ini mereka relevan, menjawat jawatan kerana atas tiket Umno dan BN,” katanya.
Zahid yang juga presiden Umno berkata langkah meletakkan muka-muka baru pada PRU15 adalah sebahagian daripada peremajaan parti selain parti perlu menerima hakikat undi di bawah usia 39 tahun mewakili sekitar 50 peratus daripada pengundi di negara ini.
“Kita perlu berubah. Dalam politik "No one person is indispensable, but all people are important”. Yang sudah lama berpolitik memberi laluan menjadi suri teladan BN manakala yang muda mulai mengambil tempat dan kedudukan bagi memperbarui kesinambungan kepimpinan masa depan.
“Apabila tidak tersenarai bukan maknanya tidak penting akan tetapi tidak selamanya kita menongkat langit maka laluan kepada calon baru perlu dilakukan kata peribahasa patah tumbuh hilang berganti. Insya Allah, marilah kita bersama-sama merapatkan barisan, mengukuhkan kesepaduan kita, memastikan kemenangan besar BN demi kestabilan dan kemakmuran negara!,” katanya.
Semalam, Zahid pada Majlis Pengumuman Calon BN bagi PRU15 berkata dalam usaha untuk mengembalikan kemakmuran ekonomi Malaysia dan menangani isu-isu “poket dan perut” rakyat, BN menampilkan gandingan calon berpengalaman dan muka baru yang berpegang kepada prinsip keutamaaan taat untuk berkhidmat.
Pada PRU14, BN memenangi 79 kerusi Parlimen.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November.


Mengapa kita tidak mengenal sastera jiran?

Baru-baru ini saya diundang untuk menyertai “Jakarta Content Week 2021, To Gather Again!”.Sebuah acara seni anjuran Yayasan 17000 Pulau Imaji dan Frankfurter Buchmesse (Pesta Buku Frankfurt).Acara bual-bual ini dikendalikan Andreas Harsono, penggiat Hak Asasi Manusia terkemuka di Indonesia.Ikut serta dalam program yang dinamai “Tyranny of Majority” itu adalah Ma Thida, pengarang dari Myanmar; dan Feby Indirani, seorang novelis berpangkalan di Jakarta.Acara ini adalah bahagian dari LitFest, sebuah pesta sastera antarabangsa yang memberikan tumpuan terhadap rantau Asia Pasifik, dengan perhatian hubungan sastera dan layar perak.Pokoknya perbualan kami adalah mengenai tirani, khusus keadaan di negara masing-masing.Ada banyak persoalan sukar yang ikut disinggung dan kami para pembicara berusaha memberikan kefahaman kepada pemerhati apa yang menimpa masyarakat kami.Feby Indirani, seorang Sunni menulis mengenai penindasan yang dihadapi oleh komuniti Ahmadiyah di Indonesia.Saya pula dalam situasi yang sama, banyak membelakan minoriti agama dalam Islam, termasuk Syiah dan Ahmadiyyah.Ma Thida, atau nama penanya Suragamika, dari Myanmar pernah dipenjara antara tahun 1993 ke 1999, menentang junta tentera.Beliau masih melawan, meski dari luar.Sejujurnya saya belum pernah membaca tulisan Feby, dan Ma Thida.Untuk membela diri sendiri, saya melakukan PhD mengenai sastera Indonesia dengan tumpuan produk Sastra Islam seperti karya arwah Kuntowijoyo.Saya juga punya ramai teman-teman pengarang, malah guru dari Indonesia.Di/dari Myanmar, penyair Ko Ko Thett adalah teman seperjuangan saya sejak usia kami awal 20-an.Jadinya saya memang cuba menjambatani pengarang dan seniman dari negara jiran.Pun, dalam keterhadan usaha saya mengenali seniman dari negara jiran, saya harus akur; masih ada karya penting dari negara-negara rantau ini yang keciciran.Mengapa kita masih belum mengenal sastera dan seni negara sebelah?Maksud saya dalam lingkungan Asia Tenggara.Saya tidak akan membocorkan intipati perbualan kami yang dirakam untuk Jakarta Content Week itu.Nanti, akan ada hebahan bila ia bakal disiarkan secara dalam talian.Pun, ada satu hal yang menarik disebutkan oleh Pak Andreas ketika kami menutup acara tersebut.Saya ingin menjawab persoalan mengapa gamaknya kita masih tidak dapat mengenal kerja seni kawan-kawan dari negara lain.Dalam konteks kami, pengarang sastera yang terlibat dalam kegiatan hak asasi manusia pun kami masih belum benar-benar mengetahui kerja masing-masing.Itu sangatlah menyedihkan tentunya. Padahal kami melawan momok yang sama: Tirani.Pak Andreas memetik kata-kata mendiang Profesor Benedict Anderson yang melihat rantau Asia Tenggara ini sebagai wilayah paling bergelora sekali di dunia.Profesor Anderson, nama besar, menyatakan rantau ini menawarkan keberanekaan konflik dan keganasan ekoran tiga faktor.Pertama, rantau ini menampung kepelbagaian bahasa-tulisan yang berbeza dan cukup beragam.Untuk itu sukar untuk benar-benar mengenal satu sama lain.Ini berbeza dengan benua Eropah misalnya, yang meskipun terdapat perbezaan yang nyata, masih berkongsi akar tradisi Judeo-Christian.Perbezaan antara bahasa di benua tersebut juga dirapatkan oleh kerapatan hubungan ekoran kelonggaran sempadan politik dan budaya.Ini tidak berlaku di Asia Tenggara.Perbezaan bahasa dan tulisan di Malaysia-Indonesia dengan Thailand dan negara Indo-China misalnya terlalu ketara.Kedua, rantau ini menampung semua agama terbesar di dunia.Asia Tenggara menawarkan Kristian versi Filipina, juga Islam versi Indonesia, dan tentu Islam acuan Malaysia; diikuti tradisi Buddha dan Hindu di Thailand, Myanmar, Kemboja, Vietnam dan Laos.Identiti bahasa-budaya dan agama ini begitu rencam sehingga memisahkan kita dengan negara jiran.Keterasingan ini menjadi lebih sengit apabila masing-masing punya arus kemajuan yang dikejar sendiri-sendiri.Ketiga, identiti di atas menjadi lebih menjolok mata apabila sejarah yang membentuk sosio-politik dan iklim budaya masing-masing ini diwarnai oleh sejarah yang juga amat berbeza.Indonesia misalnya dijajah Belanda, kita diduduki Inggeris.Apabila merdeka, kita memburu mimpi berbeza.Ada keganasan yang dirasai dan dikecapi juga dengan cara berlainan.Negara jiran yang lebih kecil seperti Singapura, Brunei, atau Timor Leste sendiri ada sejarah yang demikian sengit jauhnya; apatah lagi jika kita merenung nasib Filipina di bawah Sepanyol dan Amerika Syarikat; dan kemudian apa yang menimpa Kemboja, Vietnam dan Laos.Semua laluan dan simpang-siur sejarah ini memaut dan menarik gelombang kemodenan dan tafsiran hidup yang begitu “lain”.Ini membuatkan kita benar-benar sukar mengerti antara satu sama lain.Entiti Asean yang dibangunkan oleh negara-negara anggota belum cukup kental seperti Kesatuan Eropah.Makanya, tidaklah menghairankan kita belum cukup mesra antara satu sama lain, waima ada anugerah SEA Write yang entah dikurniakan kepada siapa dalam zaman pandemik ini.Kejauhan antara satu sama lain difahami tentulah turut menimpa dunia pengarang.Akan tetapi, pengarang yang berkecimpung dalam gerakan hak asasi manusia seperti kami barangkali lebih bernasib baik kerana ada satu tanda memautkan kami.Iaitu perlawanan dan tanggungjawab, serta keinginan untuk berperanan sebagai pengimbang naratif sedia ada.Atas alasan itulah perbualan kami menjadi rancak dan ligat.Setiap kami menawarkan konteks negara masing-masing.Masalah identiti yang dihadapi, solusi yang mungkin, dan juga bagaimana kesusasteraan boleh menjadi agama dan pengarang itu sebagai “nabi sekular”.Rantau Asia Tenggara menawarkan kekayaan yang menggiurkan jika pengarang-pengarang senasib boleh berpadu tenaga dan bergerak bersama-sama sebagai gerakan.Pengarang Amerika Latin misalnya pernah duduk sebahtera merajut impian besar agar elitis sastera dunia memandang mereka.Memang itu serasa mustahil dilakukan oleh penyair, sasterawan dan seniman rantau ini.Itu kerana tiga faktor yang digariskan oleh Profesor Anderson tersebut.Pak Andreas pula menghujahkan rantau ini belum cukup menderita untuk dipandang.Oleh sebab keterpisahan itu yang menjadikan rantau ini unik, keterpisahan ini juga mungkin dapat menjadi kekuatan yang membara.Meskipun berbeza, sedar tidak sedar, limpahan rakyat dan warga sesama kita di rantau ini semakin mengalir.Seberang menyeberang antara warga Indonesia dan Malaysia (sejak berzaman), juga keberadaan migran ekonomi dari Vietnam, Myanmar dan Kemboja di Kuala Lumpur.Atau hubungan orang Filipina dan Malaysia yang juga tidak kita sedari makin merapat (jangan pandang Sabah saja).Semua ini boleh disepadukan menjadi tenaga gerakan seni, ya jika setiap kita benar-benar mahu.Apatah lagi dalam era ada media sosial.Ia boleh jadi saja berlaku.Tahun-tahun 1970-an misalnya, ada banyak karya sesama kita berlegaran untuk saling mengenal.Karya sastera agung Filipina, Noli Me Tangere misalnya diterjemah oleh Tjetje Jusuf diterbitkan di Jakarta dan dijadikan teks sekolah di Malaysia.Demikian juga karya Indonesia, ketika orang Indonesia sama sekali tidak mengenal siapa Pramoedya Ananta Toer, Malaysia dengan selamba membaca Keluarga Gerilya di sekolah.Ia boleh terjadi sekali lagi, aliran sastera yang deras itu.Tapi ya, asalkan karyanya betul.


Loke umum dana RM40 juta untuk universiti milik MCA

Kerajaan meluluskan peruntukan sebanyak RM40 juta kepada Universiti Pengurusan dan Teknologi Tunku Abdul Rahman (TAR UMT) sekali gus menamatkan polemik pendanaan yang membelenggu institusi pengajian tinggi swasta (IPTS) itu sebelum ini.
Menteri Pengangkutan Anthony Loke berkata Kerajaan Perpaduan enggan memanjangkan polemik yang berkait dengan TAR UMT hanya disebabkan hubungan IPTS itu dengan MCA sebaliknya akan meneruskan sokongan dan pendanaan kepada universiti tersebut.
"Kita hendak sama-sama bergerak ke hadapan. Isu-isu yang boleh kita selesaikan, kita cuba selesaikan sebaik mungkin… Ini adalah antara isu angkara pertembungan politik sebelum ini.
“Apa yang penting, kerajaan hari ini adalah satu kerajaan yang merentasi pelbagai gabungan dan parti politik. Kita hendak kurangkan perbezaan dan perbanyakan persamaan," katanya pada sidang media selepas mesyuarat bersama Lembaga Pemegang Amanah TAR UMT di sini hari ini.
Pada majlis itu, Loke yang mewakili kerajaan menyerahkan surat kelulusan dan replika cek kepada pihak TAR UMT dan peruntukan itu dijangka dipindahkan kepada pihak pengurusan universiti  esok.
Turut hadir Presiden MCA Wee Ka Siong, yang juga merupakan engerusi Lembaga Pemegang Amanah TAR UMT, Timbalan Menteri Kewangan Steven Sim, bekas Presiden MCA Liow Tiong Lai dan bekas Timbalan Presiden MCA Chan Kong Choy.
Wee turut menyifatkan kelulusan itu sebagai 'angpau' tahun baharu kepada universiti tersebut dan menzahirkan ucapan terima kasih kepada kerajaan pimpinan Perdana Menteri Anwar Ibrahim yang mementingkan agenda pembangunan pendidikan tanpa mengira fahaman politik.
Katanya sehingga 2022, TAR UMT menerima dana sebanyak RM1.5 bilion melalui geran tahunan yang dihadkan kepada RM60 juta setahun.
Pada 2019, geran padanan itu yang dahulunya diberikan oleh kerajaan Barisan Nasional dihentikan manakala geran pembangunan juga dikurangkan kepada hanya RM1 juta.


Setiausaha AS puji cara Malaysia kendalikan pandemik Covid-19

Setiausaha Negara Amerika Syarikat Antony J. Blinken hari ini memuji kepimpinan Malaysia dalam mengendalikan pandemik Covid-19 dan menghargai sumbangan negara kepada Covax, sebuah inisiatif global untuk perkongsian vaksin.Blinken berkata kerana kepimpinan dan kejayaan luar biasa itu membolehkan Malaysia mempunyai kapasiti untuk menyumbang lebihan vaksin ke negara lain dan kepada Covax.“Ia bukti kepimpinan sebenar dan amat dihargai,” katanya pada sidang media bersama Menteri Luar Saifuddin Abdullah.Beliau berkata ketika mesyuarat dua hala dengan Saifuddin, kedua-dua pihak menyentuh mengenai apa yang boleh dilakukan bersama untuk mengatasi cabaran semasa Covid-19 dan membuat persiapan lebih baik untuk menangani pandemik pada masa depan.“Kita perlu ambil peluang ini untuk kukuhkan sistem keselamatan kesihatan global. Jadi pada masa akan datang kita lebih berupaya untuk mencegah, mengesan dan mungkin menangani pandemik baharu dengan lebih berkesan,” katanya.Blinken tiba di Kuala Lumpur pada Selasa malam untuk mengadakan lawatan kerja dua hari. Beliau sebelum ini singgah di Jakarta, Indonesia dan akan meneruskan kunjungannya ke Bangkok, Thailand.Beliau berkata AS sedang berusaha untuk melaksanakan komitmennya untuk terus menyumbang kepada Covax, supaya vaksin Covid-19 dapat diagihkan secara saksama.“Menjelang 2022, AS menjangkakan untuk menyumbang 1.2 bilion vaksin di seluruh dunia, kami mempunyai komitmen untuk bantu apa yang boleh bagi menutup jurang vaksinasi,” katanya.


SOP PKP diperketat, kerja dari rumah dipertingkat, tempoh operasi perniagaan dipendek

Menteri Kanan (Pertahanan) Ismail Sabri Yaakob hari ini mengumumkan prosedur operasi standard (SOP) sekatan pergerakan tambahan bagi perintah kawalan pergerakan (PKP) termasuk mengurangkan tempoh operasi perniagaan dan mengarahkan sektor kerajaan dan swasta mengehadkan pekerja di pejabat bermula Selasa depan.Dalam sidang media beliau bersama Dr Noor Hisham, Ismail berkata 80% kakitangan kerajaan akan diarahkan untuk bekerja dari rumah melibatkan seramai hampir 750,000. Sementara itu pekerja sektor swasta akan dikurangkan sebanyak 40% pekerja melibatkan 6.1 juta pekerja.“Sektor swasta juga akan mengurangkan jumlah pekerja yang hadir pada satu-satu masa kepada hanya 60%.”Dalam pada itu, Ismail turut berkata kerajaan akan mempertingkatkan penguatkuasaan sekatan jalan raya selain mengehadkan tempoh masa operasi sektor ekonomi.“Operasi premis perniagaan dari 8 pagi hingga 8 malam juga akan dilaksanakan,” kata Ismail sambil menambah hanya farmasi sahaja yang dibenarkan untuk menjalankan operasi hingga 10 malam.Dalam pada itu, Ismail menjelaskan butiran jabatan kerajaan yang akan mengurangkan kehadiran pekerjanya akan diumumkan ketua setiausaha negara, sementara butiran bagi sektor swasta akan diumumkan Miti.Menurut Ismail, kerajaan juga akan mengehadkan kapasiti pengangkutan awam dengan hanya sebanyak 50% kapasitii penumpang dibenarkan selain kekerapannya akan dikurangkan.Menurut Ismail kesemua SOP baru tersebut adalah penambahan kepada SOP PKP yang diumumkan pada 12 Mei lalu dan boleh diakses lanjut di laman sesawang kementerian dan MKN.Dalam sidang media hari ini juga Ismail turut mengumumkan penubuhan pasukan khas yang terdiri daripada kementerian kesihatan, kementerian kewangan, kementerian perdagangan antarabangsa dan industri (Miti), Majlis Keselamatan Negara (MKN) dan Bank Negara Malaysia (BNM).Beliau berkata pasukan khas itu adalah bagi meneliti perkara yang melibatkan kepentingan kesihatan dan kesejahteraan rakyat.“Kewujudan varian baru yang lebih agresif dengan kadar kebolehjangkitan yang tinggi di dalam negara akan menyebabkan usaha untuk melandaikan lengkung jangkitan mengambil masa yang lebih panjang.“Mengambil kira situasi terkini, pihak berkuasa akan meningkatkan penguatkuasaan serta akan menambah jumlah sekatan jalan raya (SJR). Oleh itu, rakyat diminta kekal duduk di rumah jika tiada keperluan untuk keluar,” tambahnya.


Kerajaan akan pastikan vaksin diterima segera

Kabinet bersetuju untuk menubuhkan Jawatankuasa Khas Jaminan Akses Bekalan Vaksin Covid-19 bagi memastikan vaksin itu dapat diperoleh pada kadar segera, selamat dan sempurna apabila ada.Menteri Sains, Teknologi dan Inovasi, Khairy Jamaluddin berkata, jawatankuasa itu akan diketuai secara bersama dengan Menteri Kesihatan Dr Adham Baba.“Keputusan penubuhan jawatankuasa khas ini adalah penting bagi memastikan persediaan awal yang rapi dibuat sebelum bekalan vaksin diterima untuk kegunaan seluruh rakyat Malaysia.“Jawatankuasa itu akan menyediakan rangka kerja dan pelan perolehan serta pengagihan vaksin Covid-19 apabila ia diluluskan untuk kegunaan di Malaysia,” katanya dalam satu kenyataan media, hari ini.Sehubungan itu, menurut Khairi beberapa jawatankuasa kecil dengan skop tugas tertentu akan turut dibentuk merentasi pelbagai kementerian dan agensi bagi memudah cara serta mempercepat pelaksanaan tugasan itu.“Skop tugasan itu termasuk pemilihan vaksin, komunikasi, pendaftaran dan kelulusan, memudah cara perdagangan, kewangan, penstoran, logistik dan pengangkutan serta pengagihan vaksin,” katanya.Terdahulu, Perdana Menteri Muhyiddin Yassin berkata vaksin Covid-19 dari China mungkin digunakan di Malaysia menjelang akhir tahun ini dengan negara itu bersetuju memberi keutamaan kepada Malaysia sebagai penerima vaksin.


Bazar Ramadan tidak dibenarkan di Selangor bermula Sabtu

Bazar Ramadan tidak dibenarkan beroperasi di seluruh negeri Selangor sepanjang pelaksanaan perintah kawalan pergerakan (PKP) selama 14 hari mulai Sabtu.Menteri Besar Selangor Amirudin Shari berkata, penutupan operasi bazar Ramadan diadakan pada hari Sabtu untuk memberi peluang kepada pemilik gerai untuk menyelesaikan tugasan perniagaan mereka.“Ini untuk memberi peluang kepada pengurus bazar dan pemilik gerai untuk menyelesaikan beberapa tugas mereka terutama untuk menguruskan stok-stok.“Saya kira kita tidaklah begitu kejam atau tidak memaksa untuk menutup operasi bazar memandangkan kita mengambil kira jumlah mereka beroperasi sudah 25 hari,” katanya pada sidang media hari ini.Beliau juga mengumumkan perubahan SOP untuk premis perniagaan seperti kedai makan, kedai runcit dan stesen minyak yang dibenarkan beroperasi dari 6 pagi sehingga 12 malam.Semalam Menteri Kanan (Keselamatan) Ismail Sabri Yaakob mengumumkan premis perniagaan berkenaan hanya boleh beroperasi sehingga 10 malam.


Putrajaya tiada halangan beli vaksin sendiri yang dilulus NPRA

Perdana Menteri Muhyiddin Yassin berkata kerajaan tiada halangan jika ada pihak di negara ini yang berhasrat membeli sendiri vaksin Covid-19 tetapi pihak itu mesti mendapat kelulusan Bahagian Regulatori Farmasi Negara (NPRA).“Katalah sesetengah agensi, misalnya Petronas dan sebagainya (hendak membeli), kita tak boleh halang. Syaratnya ia mesti diuji selamat (oleh NPRA) dan kenalah ada lesen… tak boleh curi-curi, seludup bawa masuk,” katanya dalam Bicara Khas Cabaran Pandemik Covid-19 eksklusif bersama perdana menteri yang disiarkan di RTM dan Bernama TV.Beliau berkata kerajaan juga sedang berusaha membekalkan vaksin kepada hospital dan pihak swasta bagi mempercepat proses pemberian vaksin kepada rakyat.“Dia (proses vaksin di fasiliti swasta) tak kena caj pasal ia tanggungan kerajaan. Kita minta mungkin hospital itu boleh caj RM14 (dibiayai kerajaan) sekali suntikan macam tu dan vaksin tu percuma,” katanya sambil melahirkan keyakinan bahawa sasaran mewujudkan imuniti kelompok di negara ini akan dapat dicapai berikutan jaminan penghantaran bekalan vaksin yang ditempah akan tiba sebelum akhir tahun ini.“Saya diberitahu oleh menteri (berkaitan), bekalan ini (vaksin) dah mula sampai bahkan saya dimaklumkan akan sampai lebih awal daripada jadual. Dahulu kalau jadualnya tahun depan, 2022 baru dapat selesai, tetapi sekarang ini saya telah diberi jaminan katanya sebelum akhir tahun ini akan dapat semua bekalan.“Maknanya kita boleh dapat capai imuniti kelompok atau 80 peratus suntikan vaksin (untuk penduduk Malaysia) sebelum akhir tahun ini,” katanya.Bagi melancarkan proses vaksinasi, Muhyiddin berkata lebih 600 pusat pemberian vaksin (PPV) disediakan setakat ini dengan PPV mega di Pusat Dagangan Dunia (WTC) yang boleh memuatkan 8,000 orang.Katanya kerajaan juga menyasarkan seramai 150,000 orang mampu divaksin setiap hari tidak lama lagi dengan kemudahan PPV yang ada.Beliau juga berkata Malaysia akan mengikut panduan yang ditetapkan oleh pengeluar vaksin berhubung tempoh selang masa antara suntikan pertama dan kedua dalam proses pemberian vaksin Covid-19 kepada rakyat.“Saya dinasihatkan oleh KKM kita ikut cara yang diberi oleh pengeluar vaksin. Contohnya Pfizer tetapkan buat suntikan kedua lepas 21 hari, jadi kita ikut kata dia (Pfizer) kerana mereka ada pakar yang telah membuat kajian kenapa perlu disuntik selepas 21 hari, kita tidak ada masalah dengan ini.“Bagi saya, tak kira apa pun setiap orang berhak dapat, jika Johnson&Johson sekali suntik sahaja kita ikut, jika dua dos kita ikut dua dos. Kita ikut dan patuh,” katanya.Dilaporkan berkuat kuasa 19 Mei lepas, Singapura melaksanakan strategi melanjutkan selang masa antara suntikan vaksin pertama dan kedua selama enam hingga lapan minggu berbanding tiga hingga empat minggu sebelum ini.Strategi mengutamakan pemberian dos pertama seperti yang turut dilaksanakan oleh negara seperti United Kingdom dan Jerman itu adalah bagi melindungi lebih ramai orang menerusi pemberian dos pertama vaksin dengan lebih cepat.Muhyiddin turut menitipkan pesanan bagi mereka yang telah lengkap mendapatkan vaksin supaya terus mematuhi prosedur operasi standard (SOP) ditetapkan kerana jangkitan masih boleh berlaku.“Jangan langgar SOP. Macam saya dah dua dos vaksin, setakat ini semua ujian saya negatif tapi saya tak boleh bangga diri kerana jangkitan di luar ini masih berlaku. Kita takkan rasa selamat di Malaysia kalau seluruh dunia masih belum selamat,” katanya.


KPM, KKM bincang pelajar Tingkatan 5 hadir sekolah tanpa penggiliran

Kementerian pendidikan (KPM) sedang berbincang dengan kementerian kesihatan (KKM) mengenai kadar vaksinasi bagi membolehkan pelajar Tingkatan Lima ke sekolah tanpa penggiliran.Menterinya Radzi Jidin berkata ia susulan peningkatan kadar vaksinasi pelajar Tingkatan Lima yang mencecah 97% atau 371,696 pelajar menerima dos pertama, manakala 57.9% (142,655 pelajar) telah lengkap divaksin.“Pelajar telah mula kembali ke sekolah dan prosedur operasi standard (SOP) dilaksanakan dengan baik, namun ada kumpulan pelajar mungkin dipertimbangkan untuk tiada penggiliran.“Mungkin dimulakan dengan pelajar Tingkatan Lima seperti dilaksanakan untuk pelajar (mengambil peperiksaan) Sijil Tinggi Persekolahan Malaysia (STPM),” katanya kepada pemberita selepas mengadakan lawatan ke Sekolah Kebangsaan Tengku Zainun, Tampin pagi ini.Dalam pada itu, Radzi berkata seramai 339,951 murid layak hadir ke sekolah di negeri-negeri yang mencapai Fasa Empat Pelan Pemulihan Negara (PPN) iaitu di Negeri Sembilan, Labuan dan Langkawi bermula semalam dan hari ini.KPM sebelum ini membenarkan pembukaan sekolah rendah bagi murid tahap satu di negeri-negeri yang telah mencapai Fasa Empat PPN.Dalam pada itu, Radzi berkata setakat ini pelaksanaan pengajaran dan pembelajaran (PdP) penggiliran pelajar ke sekolah, berjalan lancar termasuk pengajaran dan pembelajaran di rumah (PdPR) secara sendiri atau sebelum hadir ke sekolah secara bersemuka.Beliau berkata menerusi PdPR guru akan memaklumkan kepada setiap kumpulan pelajar mengenai persediaan yang perlu dilaksanakan sebelum sesi PdP bersemuka bermula pada minggu berikutnya.“Apabila murid datang ke sekolah pada minggu berikutnya, guru akan membantu mereka memahami topik atau perkara mereka dapati sukar difahami melalui PdPR,” katanya.


Pengimport Singapura gesa pelanggan beli ayam potong menjelang larangan eksport Malaysia

Pengimport ayam di Singapura menggesa pembeli di negara itu untuk membeli ayam potong yang disediakan berbanding ayam bulat bagi berdepan larangan eksport ayam Malaysia yang bakal berkuat kuasa esok. Strait Times melaporkan pengimport di negara itu sudah memulakan kerja-kerja persiapan lebih masa di mana beberapa syarikat menambah syif pekerja bagi kerja pemprosesan ayam sebanyak mungkin sebelum larangan bermula.“Kami sedang bekerjasama dengan pelanggan dan minta mereka menukar cara pembelian kepada ayam potong bergantung bekalan yang disediakan,” kata James Sim dari Kee Song Food.Pada 23 Mei, Perdana Menteri Ismail Sabri Yaakob mengumumkan Malaysia akan menghentikan eksport 3.6 juta ayam sebulan mulai Jun sehingga pengeluaran dan harga bahan makanan itu stabil.Permit import (AP) bagi ayam bulat dan ayam potong pula akan dimansuhkan bagi meningkatkan peluang pengimport dalam negara menyediakan lebih banyak sumber bekalan.Langkah itu diambil susulan keputusan Kabinet seminggu sebelumnya yang membatalkan AP bagi komoditi kobis, kelapa, ayam dan susu dalam usaha untuk mendapatkan bekalan makanan dan mengekang kenaikan harga.Singapura sangat bergantung kepada Malaysia bagi bekalan makanan dalam negaranya, di mana kira-kira satu pertiga daripada import ayam republik itu adalah dari Malaysia pada 2021.Malaysia juga mengeksport ayam ke negara lain termasuk Thailand, Jepun dan Hong Kong.Menurut Straits Times, larangan itu dijangka menjejaskan rangkaian pasar raya, restoran, pasar basah, gerai makanan dan peruncit dalam talian di Singapura.Waktu operasi juga turut dilanjutkan dalam perkhidmatan haiwan dan veterinar republik itu bagi menjalankan pemeriksaan ayam hidup di pusat pemeriksaan Tuas.“Lebih banyak ayam masuk (ke Singapura) daripada biasa pada hujung minggu, kami membawa masuk kira-kira 30 hingga 40% lebih ayam setiap hari, tetapi jumlah itu sahaja yang dapat kami proses kerana keterbatasan masa dan tenaga kerja,” kata Sim, yang menjangkakan sebanyak 90% hingga 95% pendapatan mungkin terjejas bagi tempoh beberapa minggu akan datang.


Bersuara atau terus diam, dilema mangsa serangan seksual

Amira Nur Afiqah baru berusia 14 tahun ketika dia diserang secara seksual oleh enam lelaki di sekolahnya. Pada malam malang itu, dia pulang dengan penuh rasa trauma, dalam hati, dia ambil keputusan untuk tidak memberitahu sesiapa tentang kejadian itu.“Saya malu,” kata Amira.“Saya masuk ke tandas, bersihkan diri dan menangis. Ketika ibu datang menjemput saya, saya buat-buat normal. Saya tak beritahu sesiapa pun mengenai perkara itu.”Amira adalah salah seorang daripada ramai mangsa gangguan dan serangan seksual di negara ini. Menurut statistik polis, 1,218 kes gangguan seksual dilaporkan dari 2013 hingga 2017, dengan 338 kes pada 2016 – Dalam setahun sekurang-kurangnya satu kes gangguan seksual dicatat setiap hari.Bagi Amira, pengalaman pedih itu menghantuinya sejak sekian lama.“Sepanjang tahun, fikiran saya jadi tak dapat fokus memikirkan kejadian itu,” katanya kepada MalaysiaNow.“Saya rasa itulah cara saya cuba atasi trauma yang saya alami.”Pada tahun 2016, trauma Amira datang lagi apabila dia terjumpa salah seorang pemangsa yang juga merupakan seorang teman masa kecil.Amira cuba membincangkan kejadian itu dengan mereka yang dipercayainya, namun malang datang lagi apabila dia sedar tidak semua orang boleh dipercayai.“Saya beritahu bekas kekasih saya tentang hal itu. Pada awalnya dia sokong, tapi kemudian hubungan kami jadi kasar. Waktu itu trauma saya jadi lebih teruk dan saya mula mengalami gejala penyakit jiwa,” katanya.Menyedari keadaannya yang semakin teruk, Amira mula mempertimbangkan untuk mendapatkan bantuan profesional.Pada tahun 2019, Amira didiagnosis dengan menghidap kemurungan, dan gangguan stres pasca trauma (PTSD) selain kegelisahan.Pada akhir tahun itu, Amira memutuskan untuk menyertai sebuah kumpulan wanita dengan harapan dapat membantunya mengatasi trauma. Dalam kumpulan itu, Amira bertemu dengan wanita lain yang turut melalui pengalaman serupa.“Ketika saya mendengar kisah mereka, saya mula rasa tak keseorangan. Yang saya mahukan hanya ada seseorang yang boleh dengar saya, dan sekarang saya harus kongsi pengalaman dengan mangsa lain.”Ketika itulah dia memutuskan untuk berkongsi pengalaman pahit itu secara terbuka.Namun, berkongsi tidak membawa maksud orang akan sentiasa ambil peduli.Pengarah program Women’s Centre for Change Pulau Pinang, Karen Lai berkata jika mangsa tidak bicarakan masalah mereka, mereka akan menanggung hal itu berseorangan sehingga boleh menyebabkan PTSD, kemurungan sehingga dalam kes yang melampau, akan berfikir untuk membunuh diri.Bagaimanapun, Karen turut mengingatkan bahawa wujud risiko ketika seseorang mangsa berkongsi cerita tentang gangguan seksual yang dialami mereka di media sosial.Katanya, wujud individu yang cenderung untuk berikan respons negatif dan menyalahkan mangsa apabila mereka melihat orang lain berkongsi pengalaman mereka dalam talian.“Budaya menyalahkan mangsa menjadikan mangsa sukar nak bersuara, dan yang paling teruk adalah, mangsa pula kemudian terasa ragu dengan diri sendiri,” katanya kepada MalaysiaNow.Karen mendesak orang ramai untuk lebih peka dan menyokong mangsa gangguan seksual yang berkongsi cerita mereka di media sosial.“Tanggungjawab masyarakat untuk memberi respons yang positif kepada mangsa yang bersuara dengan ambil tahu tentang trauma yang mereka alami,” katanya.“Anggap serius setiap dakwaan itu. Ini bukan satu hal yang remeh dan lucu. Bukan sesuatu yang harus kita biarkan atau terima.”Amira Nur Afiqah, 24, bersuara agar dapat memberi keberanian kepada mangsa lain.Berhubung persoalan mengapa mangsa mahu suara mereka didengar orang lain, Karen berkata tindakan itu sebahagiannya adalah untuk menuntut kembali hak dan kuasa mereka.“Apabila anda diserang secara seksual, kuasa anda dirampas dan anda tidak dapat merebut kembali kuasa itu. Media sosial memberikan ruang untuk mangsa mendapatkan suara dan kuasa.“Ini bukan cara untuk mereka nak minta perhatian. Ia adalah tangisan meminta pertolongan.”Karen turut berkata dengan berkongsi kisah mereka, mangsa mendapat keselesaan bersama komuniti. “Ada rasa keberanian dan keyakinan bila tahu bahawa anda tidak sendirian, dan pengalaman anda tidak dikecilkan.”Bersuara apabila anda sudah bersediaKetika Amira mula berkongsi pengalamannya di media sosial, respons terhadap perkongsiannya bercampur-baur.“Ada orang yang dekati saya dengan mengatakan mereka juga mengalami hal yang sama. Komen-komen itu sangat menggembirakan tetapi ada juga beberapa orang yang mengejek saya kerana berbicara.”Pada mulanya, Amira kecewa. Namun kemudian dia mendapat keberanian dan selesa apabila mengetahui bahawa apa yang terjadi bukan salah dirinya.“Saya tahu saya telah menolong gadis-gadis lain untuk berani bersuara mengenai trauma yang dialami mereka,” tambahnya.Hal ini tidak selalu mudah, terutamanya ketika mereka mendapat banyak komen yang menyalahkan mangsa.“Itulah sebabnya mengapa kita perlu didik masyarakat untuk membantu mangsa, sehingga apabila komentar negatif muncul, kita dapat lindungi mereka,” kata Amira.Amira sememangnya arif mengenai risiko ketika berkongsi pengalaman diserang secara seksual dalam talian. Kerana itu, Amira menasihatkan mangsa lain untuk bersuara hanya apabila mereka sudah bersedia.“Bagi saya, mereka harus berkongsi jika mereka mahu. Apabila anda berkongsi pengalaman anda, itu akan membuat orang lain sedar bahawa serangan seksual boleh berlaku kepada sesiapa sahaja.“Jangan dengar orang yang memperolok-olokkan anda.“Anda harus tahu akan ada orang yang akan sokong,” jelasnya.


CEO, pengarah syarikat ditahan SPRM kerana disyaki terima rasuah projek ubah suai rangkaian restoran

Ketua pegawai eksekutif (CEO) dan pengarah syarikat ditahan Suruhanjaya Pencegahan Rasuah Malaysia (SPRM) kerana disyaki menerima rasuah daripada kontraktor yang melaksanakan projek pengubahsuaian sebuah rangkaian restoran terkenal di Malaysia.Timbalan Ketua Pesuruhjaya Operasi SPRM Ahmad Khusairi Yahaya berkata, kedua-dua yang ditahan berusia 60 tahun dan 37 tahun ditahan lewat petang semalam di sekitar Kuala Lumpur.Katanya, siasatan dibuat di bawah seksyen 16 Akta SPRM.“CEO tersebut merupakan rakyat Hong Kong dan mempunyai taraf pemastautin tetap Singapura,” katanya dalam satu kenyataan hari ini.Difahamkan, dalam proses melantik kontraktor-kontraktor bagi projek mengubah suai enam restoran di beberapa negeri, CEO tersebut dikatakan mengarahkan agar setiap kontraktor memberikan komisyen 15% daripada harga kontrak.“Semua pembayaran rasuah kemudian dimasukkan ke dalam akaun syarikat lain milik seorang pengarah syarikat yang turut ditahan SPRM.”Kedua-duanya dihadapkan ke Mahkamah Majistret Putrajaya dan permohonan reman di bawah Seksyen 117 Kanun Acara Jenayah 5 hari bermula 18 Februari hingga 23 Februari.


UiTM nafi halau pelajar mendaftar, kata NC

UiTM menafikan dakwaan institusi pengajian tinggi awam itu menghalau pelajar susulan penangguhan sesi pendaftaran secara fizikal yang berkuat kuasa hari ini.Naib Canselornya, Prof Emeritus Mohd Azraai Kassim dalam satu kenyataan hari ini menjelaskan kekeliruan yang berlaku adalah disebabkan salah faham berikutan sumber yang tidak tepat diperoleh para pelajar.Menurutnya, UiTM mengeluarkan surat pekeliling berhubung arahan penangguhan pendaftaran para pelajar yang jelas menyatakan penangguhan itu dibuat semata-mata untuk memastikan keselamatan, kesihatan dan kebajikan para pelajar terpelihara.“Meskipun penangguhan pendaftaran secara fizikal dikuatkuasakan, ini tidak bermakna para pelajar yang mendaftar akan dihalau malah para pelajar diberi pilihan sama ada untuk pulang atau tinggal di kolej.Jadi, saya tegas menafikan kenyataan yang mengatakan bahawa kita menghalau para pelajar seperti yang didakwa. Malahan kita mendekati para pelajar yang mendaftar lebih awal untuk membantu mereka susulan arahan penangguhan ini,” katanya.Bagaimanapun, Mohd Azraai berkata pihak universiti akan menjalankan siasatan terperinci berhubung aduan dan rungutan pelajar yang tular di media sosial bagi memastikan perkara itu tidak berlaku.UiTM tidak akan mengambil mudah dengan sebarang isu yang dibangkitkan kerana dalam suasana semasa, kita amat memahami sebarang kemungkinan, kesulitan dan kekeliruan yang timbul,” katanya.Sehubungan itu, beliau menyeru pelajar yang berhadapan dengan masalah seperti yang sudah berada di kampus yang ingin pulang dan tidak pasti apa yang hendak dibuat supaya berhubung dengan bilik gerakan di kampus masing-masing bagi mendapat bantuan sewajarnya.


Bank Pakistan naikkan kadar faedah kepada 15% untuk kawal inflasi

Bank pusat Pakistan pada Khamis menaikkan kadar faedah penanda arasnya dari 13.75% kepada 15% untuk mengawal inflasi dan permintaan dalam negeri.
Menurut Bank Negara Pakistan (SBP), inflasi meningkat kepada 21.3% pada Jun, paras tertinggi sejak 2008.
Bank pusat menjangkakan inflasi pada tahun kewangan semasa (Julai-Jun) adalah sekitar 18 hingga 20% sebelum "menurun mendadak" semasa fiskal 2024.
Pemangku Gabenor SBP Murtaza Syed berkata trend kenaikan harga seperti itu tidak pernah dilihat sejak 1970-an.
“Ia adalah fenomena global, yang turut dialami Pakistan,” katanya.
Beliau berkata tanpa pengetatan dasar monetari negara boleh menghadapi inflasi melampau.
Pada Mei, SBP menaikkan kadar faedah penanda aras sebanyak 150 mata asas (1.5 mata peratusan) kepada 13.75%.


DAP lantik Anthony Loke SU agung baru, Guan Eng pengerusi

Ahli Parlimen Seremban Anthony Loke Siew Fook hari ini dilantik sebagai setiausaha agung DAP yang baru menggantikan Lim Guan Eng yang dipilih sebagai pengerusi kebangsaan dalam pemilihan sempena Kongres Kebangsaan DAP ke-17.Loke, yang sebelum ini setiausaha penganjur kebangsaan DAP, menggantikan Lim yang tidak boleh dipilih semula untuk jawatan tersebut pada pemilihan kali ini kerana perlembagaan parti itu hanya membenarkan seseorang memegang jawatan setiausaha agung selama tempoh maksimum tiga penggal.Bekas menteri pengangkutan itu terdahulu dipilih menggangotai Jawatankuasa Tertinggi Pusat (CEC) DAP selepas meraih 1,625 undi manakala Guan Eng memperoleh 1,311 undi.Keputusan itu diumumkan speaker Kongres Kebangsaan DAP ke-17, Chiew Chiu Sing, pada sidang media di akhir persidangan itu.Seramai 2,179 perwakilan menghadiri kongres sehari secara fizikal di Pusat Konvensyen Ideal (IDCC), Shah Alam itu dan bertanggungjawab mengundi 30 anggota CEC untuk penggal 2022-2025.Ahli CEC juga akan memilih pemegang jawatan parti, termasuk jawatan setiausaha agung.


Malaysia tidak iktiraf kripto sebagai mata wang, kata timbalan menteri

Malaysia tidak mengiktiraf mata wang kripto termasuk Bitcoin dan Ethereum sebagai mata wang yang sah diperlakukan bagi urus niaga harian.Timbalan Menteri Kewangan II, Yamani Hafez Musa berkata mata wang kripto juga bukan instrumen pembayaran yang dikawal selia oleh Bank Negara Malaysia (BNM) buat masa ini.“Mata wang kripto tidak sesuai digunakan sebagai instrumen pembayaran disebabkan mata wang ini tidak menunjukkan ciri universal wang.“Secara umumnya, mata wang kripto bukan penyimpan nilai dan medium pertukaran yang baik disebabkan keadaan mata wang kripto yang terdedah kepada turun naik harga yang tidak menentu dan pendedahan kepada ancaman siber dan kekurangan daripada segi boleh skala,” katanya ketika menjawab soalan Lukanisman Awang Sauni (GPS-Sibuti) berhubung penggunaan mata wang kripto dalam urus niaga harian di Dewan Rakyat hari ini.Pada November lalu, Majlis Ulama Indonesia (MUI) telah mengeluarkan fatwa pengharaman mata wang kripto sebagai komoditi atau aseet digital tidak sah dijual beli.“Ia mengandungi gharar, dharar, qimar, dan tidak memenuhi syarat sil’ah (nilai) secara syarie,” kata Asrorun Niam Sholeh yang mengetuai majlis fatwa MUI.Gharar (penipuan), dharar (mudarat), qimar (perjudian) yang disebut oleh Asrorun itu adalah beberapa unsur yang menjadi alasan fatwa pengharaman mata wang kripto oleh MUI tersebut.Bagaimanapun, pakar kewangan Islam Mohd Daud Bakar yang mempengerusikan badan penasihat syariah bagi Bank Negara Malaysia (BNM) dan Suruhanjaya Sekuriti (SC) tidak bersetuju dengan fatwa tersebut.Menurut Daud, kripto adalah satu bentuk baru komoditi yang boleh digunakan untuk pelaburan.Beliau berkata harus untuk membeli mata wang digital tersebut, selain dibolehkan untuk menyimpan atau menjualnya pada masa hadapan apabila harganya meningkat.Beliau tidak menafikan terdapat pelbagai pandangan dan perspektif tentang kripto, yang mula digunakan sekitar satu dekad lalu.Menurutnya, walaupun kripto merupakan komiditi, ia juga boleh berperanan seperti wang atau sebagai alat pertukaran untuk mendapatkan barangan.Beliau turut membandingkannya dengan penebusan ganjaran selepas mengumpul mata.“Jadi apakah hukum kita gunakan mata ganjaran untuk tebus mendapatkan barangan? Ia dibenarkan oleh syariah.“Begitu juga dalam konteks kripto.“Ia merupakan satu abstrak (alat yang tak nampak) seperti mata ganjaran untuk beli barang atau dijual apabila nilanya meningkat atau susut.”


Sidang Dewan Rakyat tumpu pemilihan timbalan speaker

Pemilihan timbalan yang di-pertua Dewan Rakyat baru adalah antara tumpuan persidangan Parlimen hari ini.Pemilihan jawatan yang dikosongkan Azalina Othman Said itu mendahului senarai usul Aturan Urusan Mesyuarat dan Usul-usul pada persidangan Penggal Keempat Parlimen Ke-14 yang berlangsung selama 17 hari mulai semalam.Usul itu dibuat susulan Azalina yang merupakan ahli Parlimen Pengerang, meletak jawatan pada 23 Ogos.Timbalan Yang di-Pertua Dewan Rakyat Mohd Rashid Hasnon pada Ahad memaklumkan kepada Bernama, nama calon daripada blok pembangkang dan kerajaan telah diterima dan sekiranya terdapat lebih daripada seorang calon, undi belah bahagian akan dijalankan.Setakat ini dua nama disebut-sebut bakal dicalonkan iaitu Ahli Parlimen Pontian Ahmad Maslan yang merupakan calon blok kerajaan dan Ahli Parlimen Teluk Intan Nga Kor Ming calon Pakatan Harapan (PH).Menurut Aturan Urusan Mesyuarat persidangan Dewan Rakyat yang bermula 10 pagi itu, akan dimulakan dengan sesi Waktu Pertanyaan-pertanyaan Menteri disusuli sesi Pertanyaan-pertanyaan bagi Jawab Lisan sebelum diteruskan dengan usul menjunjung kasih dan perbahasan titah diraja.Persoalan sama ada kerajaan akan menyemak semula dasar program “Malaysia My Second Home” (MM2H) dan industri ekonomi berkaitan terhadap syarat-syarat baharu program itu, merupakan antara tumpuan pada sesi Waktu Pertanyaan-pertanyaan Menteri.Turut dibangkitkan adalah soalan berkaitan sasaran kerajaan bagi mencapai tahap penyediaan katil hospital yang lebih tinggi untuk kemudahan kesihatan lebih selesa dan mengenai kadar pengangguran rakyat sehingga Ogos tahun ini.Mesyuarat Penggal Keempat Parlimen ke-14 pada Selasa adalah mesyuarat pertama di bawah kerajaan pimpinan Perdana Menteri Ismail Sabri Yaakob.Istiadat pembukaan Parlimen yang berlangsung semalam disempurnakan oleh Yang di-Pertuan Agong, Al-Sultan Abdullah Sultan Ahmad Shah.


Parti Anifah Aman tanding semua 73 kerusi DUN Sabah

PCS akan bertanding di semua 73 kerusi Dewan Undangan Negeri (DUN), pada Pilihan Raya Negeri (PRN) Sabah.Presiden PCS Anifah Aman berkata, seramai 70 calon sudah ditentukan, manakala tiga lagi calon masing-masing melibatkan DUN Banggi, Matunggong dan Sulaman, masih sedang dinilai parti itu.Bekas Menteri Luar itu berkata, beliau akan bertanding di DUN Bongawan, dan naib presidennya Dr Ewon Ebin yang juga bekas menteri sains, teknologi dan inovasi, bertanding DUN Kundasang.“(Timbalan Presiden PCS) Wilfred Bumburing tidak bertanding dan mahu pastikan calon di kerusi masing-masing menang, ini pengorbanan besar dan kita angkat (Bumburing) sebagai calon Parlimen nanti,” katanya ketika berucap pada majlis pengumuman calon PCS di Kota Kinabalu hari ini.PRN Sabah bakal menyaksikan pertandingan 73 kerusi DUN, dan Suruhanjaya Pilihan Raya menetapkan Sabtu ini, untuk penamaan calon dan 26 Sept sebagai hari mengundi.Anifah berkata, pihaknya mengambil keputusan untuk meletakkan calon di semua kawasan, kerana mahu menunaikan permintaan penyokong parti di kawasan-kawasan berkenaan, yang mahukan calon PCS.“Saya percaya semua kawasan di Sabah menginginkan calon daripada PCS. Kita mahu berkhidmat untuk rakyat…oleh itu rakyat tidak akan ragu lagi untuk memilih kita, sekiranya kita ada calon di semua kawasan.“Saya yakin kita akan menang di semua kawasan.. kerana kita mau parti tempatan Sabah tanpa dibantu parti dari Semenanjung, yang mentadbir negeri ini dan itu yang rakyat Sabah mahukan,” katanya.Beliau berkata, mentadbir Sabah tanpa campur tangan parti dari Semenanjung bukan bererti mahu bermusuhan dengan parti daripada kerajaan Persekutuan.“Kita akan bekerjasama dengan kerajaan pusat, namun kita tidak mahu mereka campur tangan… kita mahu mentadbir negeri sendiri,” katanya.


Suasana raya hening di Rantau Panjang, laluan darat belum dibuka untuk perantau Thailand

Suasana menjelang perayaan Hari Raya Aidilfitri tahun ini dilihat sedikit hening di sempadan Rantau Panjang-Golok meskipun Kelantan dilaporkan menerima masuk lebih dua juta kenderaan rakyatnya yang pulang beraya.Ini memandangkan pintu masuk laluan darat ke Thailand di daerah itu masih ditutup menyebabkan perantau negara itu tidak boleh menggunakan laluan antarabangsa di Rantau Panjang.Berbeza dengan tahun-tahun sebelum ini, kira-kira seminggu sebelum hari raya, Kompleks Imigresen, Kuarantin dan Keselamatan (ICQS) akan sesak dengan kenderaan yang keluar masuk  sehingga melebihi 10 kilometer.Masa yang diambil untuk menunggu giliran melepasi pemeriksaan pihak berkuasa ke Thailand boleh mencecah sehingga tempoh lima jam.Kebanyakan mereka yang masuk ke Thailand merupakan perantau negara itu yang bekerja di Malaysia.Lazimnya, mereka ini membuka restoran dan kedai makan masakan asli Thailand di bandar-bandar besar seperti Kuala Lumpur, Pulau Pinang, Johor Bahru dan Shah Alam.Musim perayaan seperti sambutan Aidilfitri akan menjadi tempoh bercuti paling panjang buat mereka untuk pulang ke kampung.Mereka yang menggunakan pintu ICQS Rantau Panjang kebiasaannya akan pulang ke kampung di kawasan Golok, Songkhla, Narathiwat dan Bangkok yang dianggap lebih mudah dan dekat.Bukan sahaja warganegara Thailand, penduduk setempat juga tidak melepaskan peluang untuk membeli belah di Thailand.Ini termasuk membeli pakaian, aksesori baru kenderaan berjenama mewah dan barangan basah untuk memasak yang dianggap lebih murah dan segar di pekan Golok.Bagaimanapun, pandemik Covid-19 merubah segala tradisi ini.Tinjauan MalaysiaNow mendapati pusat perniagaan di Rantau Panjang dikunjungi banyak kenderaan dan ramai orang hadir membeli persiapan terakhir menuju Aidilfitri.Bagaimanapun, bagi penduduk setempat, mereka menyifatkan suasana tersebut sebagai belum cukup “menggila”.“Ini memang ramai, tapi ramai lagi sebelum tahun 2020. Tak bergerak kereta. Kali ini, dah nak masuk hari kedua sebelum raya, jalan sibuk di kawasan jualan sahaja,” kata pengusaha kedai kosmetik mahu dikenali sebagai Saurah kepada MalaysiaNow.Kedainya terletak bersebelahan dengan tapak bas perhentian lama di tengah-tengah pekan Rantau Panjang.Katanya, pemerhatiannya sejak awal Ramadan lagi mendapati tidak banyak kenderaan luar yang masuk ke kawasan tersebut.“Biasanya, masa-masa macam ni, penuh dah kereta semua sampai tersumbat jalan. Mungkin masih dalam perjalanan.”Bagaimanapun, seorang pemilik kedai makan, Norma Harun,60, berkata keadaan raya tahun ini dilihat hanya “biasa” sahaja.“Kalau pintu sempadan buka, sampai depan simpang rumah saya pun boleh nampak kereta beratur lagi.”Setakat ini, persetujuan kerajaan Malaysia-Thaland hanya membenarkan pembukaan laluan darat Bukit Kayu Hitam-Sadao dan Wang Kelian-Wang Prachan yang berkuatkuasa sejak 1 April lalu.“Tahun ini, kereta orang luar balik beraya pun masih biasa. Banyak, tapi saya pernah tengok banyak lagi daripada ini,” katanya kepada MalaysiaNow.Sejak dua tahun lalu, semua pintu masuk antarabangsa hampir di seluruh dunia ditutup bagi mengelakkan penularan jangkitan Covid-19.Dalam tempoh itu juga menyaksikan banyak sektor ekonomi ditutup.Tahun ini, seorang tukang masak warganegara Thailand Noradzli Che Senik, 41, berkata dia berkemungkinan tidak akan pulang ke kampung halaman di Golok dan membuka restoran sehingga hari raya ketiga.Noradzli membuka kedai makan di Pasir Gudang, Johor dan mempunyai empat orang pekerja warganegara Thailand di bawah seliaannya.Dengan itu, dia berharap dapat menabung semula wang simpanannya yang banyak digunakan sewaktu negara berdepan krisis kesihatan dan pelaksanaan perintah kawalan pergerakan (PKP).Tambahnya lagi, ramai rakan-rakannya yang lain juga mengambil tindakan yang sama.“Kami pakat balik mungkin pada raya Aidiladha Julai nanti,” katanya kepada MalaysiaNow.Rantau Panjang, sebuah daerah di utara negeri Kelantan merupakan kawasan zon bebas cukai yang terletak bersebelahan dengan pintu sempadan Thailand yang dipisahkan oleh Sungai Golok.Selain melalui laluan darat di pintu ICQS, orang ramai mempunyai pilihan lain seperti laluan udara dan laluan air dengan menyeberang Sungai Golok menaiki bot kecil yang dikenakan kadar bayaran serendah RM5 seorang.Sebelum pandemik, laluan air dan darat menjadi sangat sesak dengan banyak perantau dan penduduk setempat keluar dan masuk untuk urusan masing-masing.Secara tradisinya, sehari sebelum raya atau lebih dikenali sebagai “hari buat ketupat”, ramai warga Thailand akan menyeberang sungai dengan membawa beg pakaian, manisan dan buah tangan dari tempat kerja masing-masingRantau Pajang turut menjadi laluan utama bagi perantau yang pulang melalui jalan dari Gerik-Jeli-Panglima Bayu menuju ke Rantau Panjang dan Pasir Mas.Ini menyebabkan pekan itu sentiasa dipenuhi orang ramai yang singgah untuk membeli-belah.Laluan tikus sebagai alternatifSementara itu, dua orang pembantu di restoran tempat Noradzli berkerja sudah bersedia untuk pulang ke kampung halaman di Narathiwat.Bagaimanapun, kedua-dua mereka mengakui tidak akan mengeluarkan kos yang tinggi untuk bergerak ke Perlis untuk masuk ke negara mereka.Sebaliknya, mereka akan menggunakan laluan sungai di Rantau Panjang.Mereka sudah “berurusan” dengan beberapa kenalan yang akan mengambil di “laluan tikus” untuk lolos ke Thailand.MalaysiaNow difahamkan, dengan menyeberang Sungai Golok secara “haram” mereka perlu memberi bayaran upah kepada ejen sekitar RM50 hingga RM100 seorang.Mereka hanya dibenarkan untuk datang ke pengkalan jeti apabila menerima panggilan telefon yang menandakan isyarat “lampu hijau” untuk menyeberang sungai.Malah, sejak dahulu lagi, perkhidmatan ini sudah lama dijalankan memandangkan tidak semua orang mampu menunggu lama di laluan darat akibat kekangan masa untuk berniaga, faktor usia dan sebagainya.“Kadang kala askar Thailand akan nampak kita lalu, tapi mereka akan periksa beg pakaian dan semua yang kami bawa. Jika tiada apa-apa yang dicurigai, mereka akan benarkan kami masuk.“Bila nak keluar dari Thailand, saya biasanya akan lalu pengkalan jeti yang sama dan berjumpa dengan askar-askar tersebut,” katanya yang mahu dikenali sebagai Moh.Kata Moh, ibunya akan bekalkan sedikit ketupat dan manisan kepada askar-askar berkenaan sebagai tanda terima kasih membenarkan dirinya balik beraya.“Di sungai tu, banyak askar yang baik-baik. Mereka tahu menilai orang susah nak balik beraya macam saya atau orang yang nak susahkan dia.“Saya sokmo (selalu) dapat lolos. Saya bawa balik makanan sahaja untuk ibu di rumah.”


Bekas pengerusi Tata Sons Cyrus Mistry meninggal dunia dalam nahas jalan raya

Cyrus Mistry, bekas pengerusi konglomerat India Tata Sons meninggal dunia pada usia 54 tahun, dalam kemalangan jalan raya berhampiran Mumbai pada Ahad, kata polis India.
Mistry merupakan bekas pengerusi Tata Sons, syarikat induk konglomerat Tata bernilai AS$300 bilion.
Namun beliau kemudiannya digulingkan dalam rampasan kuasa lembaga pengarah pada 2016, mencetuskan pertikaian undang-undang yang berlarutan di mana pada akhirnya mahkamah India membuat keputusan yang memihak kepada Tata Group.
Nahas maut itu berlaku di Palghar kira-kira 100km di utara Mumbai, pada petang Ahad.
Mistry dalam perjalanan ke Mumbai dari Gujarat bersama tiga lagi mangsa, kata Ketua Polis Palghar B Patil.
Seorang pegawai kanan polis Mumbai berkata kereta yang dinaiki Mistry telah merempuh pembahagi pembahagi jalan dan beliau meninggal dunia di lokasi kemalangan.
Beberapa ahli politik dan ahli perniagaan terkemuka mengucapkan takziah mereka melalui Twitter selepas berita kematian Mistry dilaporkan.
Perdana Menteri Narendra Modi menyifatkan kematian Mistry tidak dijangka dan mengejutkan.
"Beliau adalah seorang pemimpin perniagaan yang percaya dengan kehebatan ekonomi India. Pemergiannya adalah satu kehilangan besar kepada dunia perdagangan dan industri," ciap Modi.
Keluarga Mistry dan Tata Sons masih tidak memberikan sebarang ulasan mengenai kematian beliau.
Tata Consultancy Services, di mana Tata Sons memiliki pegangan majoriti, berkata pihak bersedih atas kematian bekas pengerusinya, di samping mengucapkan takziah dan doa kepada keluarga dan rakan-rakannya.
"Beliau seorang yang lembut, peramah dan mesra di mana beliau membina hubungan kukuh dengan keluarga TCS semasa beliau menjadi pengerusi syarikat," kata TCS dalam satu kenyataan.
Mistry ialah pengerusi keenam kumpulan Tata, sebuah konglomerat yang ditubuhkan lebih 150 tahun lalu.
Datuk kepada Mistry membeli saham Tata Sons pada 1930-an.
Kumpulan Shapoorji Pallonji (SP), yang diasaskan oleh bapa Mistry, kini memegang hampir 18% kepentingan, menjadikannya pemegang saham tunggal terbesar dalam firma yang kebanyakannya dikawal oleh pemegang amanah.


PBB terima surat Myanmar minta campur tangan asing

Pertubuhan Bangsa-Bangsa Bersatu (PBB) menerima surat dari Myanmar yang meminta campur tangan asing untuk menamatkan kekerasan yang dilakukan tentera negara itu, lapor Sputnik.Perkara itu disahkan Jurucakap PBB Stephane Dujarric pada Isnin.Minggu lalu, Utusan Parlimen Myanmar ke PBB, Dr Sasa, mengutus surat kepada Setiausaha Agung PBB Antonio Guterres meminta Majlis Keselamatan PBB campur tangan di bawah komitmen Tanggungjawab untuk Melindungi (R2P).R2P memberi bayangan bahawa campur tangan tentera asing sebagai langkah terakhir untuk mencegah jenayah kekejaman besar-besaran.


Bekas ketua risikan, bekas penasihat ketenteraan Mat Sabu dan pegawai ATM dituduh rasuah

Bekas ketua pengarah perisikan pertahanan Leftenan Jeneral Sheikh Moksin Sheikh Hassan serta dua lagi pegawai kanan Angkatan Tentera Malaysia (ATM) didakwa di Mahkamah Sesyen Kuala Lumpur hari ini, atas 17 pertuduhan menerima dan meminta suapan daripada sebuah syarikat kontraktor berhubung beberapa projek di Kementerian Pertahanan (Kementah).Sheikh Moksin, 59; Leftenan Kolonel Che Ahmad Idris, 54 dan Brigedier Jeneral Mohammed Feizol Anuar Ayob, 50, masing-masing mengaku tidak bersalah selepas kesemua pertuduhan terhadap mereka dibacakan secara berasingan di hadapan Hakim Sabariah Othman.Che Ahmad yang merupakan Ketua Cawangan Peperangan Siber Strategik, Bahagian Staf Perisikan Pertahanan, Kementah ketika kejadian didakwa atas satu pertuduhan meminta suapan RM500,000, satu pertuduhan setuju terima suapan RM500,000 dan tiga pertuduhan menerima suapan RM105,000 daripada pengarah urusan FEHM Entity Sdn Bhd (FEHM Entity) Elias Jemadi Tajudin sebagai dorongan melantik syarikat tersebut secara rundingan terus bagi perkhidmatan senggaraan untuk bahagiannya di Kementah.Dia dituduh melakukan perbuatan itu di Kompleks Perumahan Tun Osman Jewa, Kementah, di sini, antara September 2019 dan  7 April 2020.Mohammed Feizol Anuar yang merupakan penasihat ketenteraan menteri pertahanan semasa kejadian, didakwa atas lima pertuduhan menerima suapan berjumlah RM128,000 daripada Elias Jemadi melalui pengarah eksekutif FEHM Entity Hishamuddin Johari dan pengurus projek syarikat sama Nurin Nazwa Elias Jemadi sebagai dorongan untuk membantu menyerahkan Surat Niat untuk menjadi rakan strategik dan kontraktor senggaraan bagi peralatan perisikan untuk bahagian staf perisikan pertahanan di Kementah.Lelaki itu didakwa melakukan perbuatan tersebut di parkir Masjid Khalid Al-Walid, Kementah; parkir Dorsett Residences Sri Hartamas; di hadapan syarikat FEHM Entity, Wangsa Maju dan Persiaran Bukit Melawati, Bukit Melawati  di sini, antara 30 Oktober 2019 dan 24 Jun 2020.Sheikh Mokhsin pula didakwa atas satu pertuduhan meminta suapan RM1 juta, satu pertuduhan setuju terima suapan RM1 juta dan empat pertuduhan menerima suapan berjumlah RM266,000 daripada Elias Jemadi sebagai dorongan untuk meluluskan cadangan pelantikan syarikat tersebut secara rundingan terus bagi perkhidmatan senggaraan di bahagiannya di Kementah.Dia dituduh melakukan perbuatan itu di Kompleks Perumahan Tun Osman Jewa, Kementah, di sini, antara September 2019 dan  7 April 2020.Pesara tentera itu dituduh melakukan perbuatan tersebut di Havana Club, Hotel Concorde; Pejabat Ketua Pengarah Perisikan Pertahanan, Kementah dan HairDoc Medical Publica, Solaris Dutamas, di sini antara 20 Jun 2019 dan 5 Jun 2020.Sheikh Mokhsin juga didakwa atas satu lagi pertuduhan menerima suapan wang tunai RM50,000 daripada Syed Omar Syed Mohamad kerana melantik Syarikat Malvus Sense Sdn Bhd bagi melaksanakan perolehan, perbekalan, penghantaran, latihan dan pentauliahan bagi dua sistem khas kepada bahagiannya di pejabatnya, pada 2.30 petang, 26 Jun 2020.Semua pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia 2009 yang memperuntukkan hukuman penjara hingga 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana lebih tinggi jika sabit kesalahan.Terdahulu, Timbalan Pendakwa Raya (TPR) Muhammad Asraf Mohamed Tahir dan TPR Nik Isfahanie Tasnim Wan Abd Rahman masing-masing menawarkan jaminan RM100,000 dengan seorang penjamin berserta syarat tambahan pasport diserahkan kepada mahkamah dan perlu melaporkan diri di pejabat SPRM terdekat sekali sebulan bagi setiap tertuduh.“Dalam kes ini, pertuduhan terhadap setiap tertuduh melibatkan jumlah yang besar dan jika disabitkan kesalahan mereka boleh dikenakan hukuman penjara hingga 20 tahun dan denda lima kali ganda.“Kedudukan mereka sebagai pegawai-pegawai tinggi juga perlu diambil kira. Mohon mahkamah memberikan jumlah jaminan yang setimpal supaya menunjukkan kepada orang di luar sana bahawa mahkamah memandang serius terhadap kes-kes sebegini,” kata Muhammad Asraf.Sementara itu, TPR Siti Noor Hafizan Zakaria memohon mahkamah menawarkan jaminan RM20,000 dan satu penjamin bagi pertuduhan ketujuh yang dihadapi Sheikh Mohsin (menerima suapan RM50,000 daripada Syed Omar).Kesemua tertuduh yang masing-masing diwakili peguam Gooi Soon Seng (Che Ahmad), Azrul Zulkifli Stork (Mohammed Feizol Anuar) dan  P.G. Cyril (Syeikh Moksin) merayu jaminan rendah dengan alasan kesemua mereka adalah penanggung utama keluarga.“Mohon mahkamah mengenakan jaminan yang rendah terhadap Syeikh Moksin memandangkan dia adalah seorang pesara dan dua daripada anaknya masih belajar. Selain itu, tertuduh memberi kerjasama yang baik dengan pihak SPRM.“Saya juga memohon tidak mengenakan sebarang jaminan bagi satu lagi pertuduhan (pertuduhan ketujuh yang dihadapi Syeikh Moksin) memandangkan tertuduh telah diberikan jaminan RM100,000 bagi enam pertuduhan lain,” kata Cyril.Mahkamah  membenarkan Che Ahmad dijamin RM80,000, Mohammed Feizol Anuar RM60,000 dan Sheikh Moksin RM110,000, masing-masing dengan seorang penjamin serta mereka perlu menyerahkan paspot kepada mahkamah dan melaporkan diri di pejabat SPRM berdekatan kediaman sebulan sekali.Mahkamah  menetapkan 27 November untuk sebutan semula kes bagi serahan dokumen.Pada 15 Oktober lepas, bekas setiausaha politik kepada bekas menteri pertahanan Mohamad Sabu dihadapkan ke Mahkamah Sesyen  di sini atas lima pertuduhan menerima dan meminta suapan berjumlah RM6.35 juta daripada FEHM Entity bagi membantu mendapatkan projek di kementerian itu.


Orang kuat PKR doakan kematian Hadi, Dr Mahathir

Pembantu kepada setiausaha politik Anwar Ibrahim memuat naik doa mengharapkan kematian Presiden PAS Abdul Hadi Awang dan Dr Mahathir Mohamad, satu petanda Pilihan Raya Negeri (PRN) akan datang bakal menyaksikan ahli politik beralih kepada serangan peribadi yang lebih teruk.
Ahmad Zaki Yamani yang merupakan seorang pembantu kepada Setiausaha Politik Kanan Perdana Menteri Shamsul Iskandar Mohd Akin, memuat naik doa sebagai respons kepada laporan media berhubung keadaan kesihatan Hadi.
“Ya Allah! Ambil lah nyawa Abdul Hadi Awang. Hentikan kerosakan yang dilakukan nya di muka bumi. Hentikan fitnah yang dibawanya terhadap agama-Mu. P/S: Ambil sekali Mahathir,” tulis Zaki yang pernah menjadi exco Pemuda PKR ketika Shamsul memimpin sayap itu.
[Note editor: Zaki mengutuk laporan MalaysiaNow yang menurutnya sering menyebarkan fitnah. "Saya bukan aide kepada mana-mana setiausaha politik PM," katanya.]Zaki juga dilihat mempertahankan kenyataannya apabila beberapa pengguna mempersoalkan kirimannya, sebaliknya menyuruh mereka memberikan dalil yang melarang seseorang daripada mendoakan kematian orang lain.
Apabila diberitahu bahawa tiada apa-apa dalil untuk membenarkan kelakuannya, Zaki berkata kematian Hadi akan "menghentikan hujah-hujah politik beliau yang memecah belah umat".
"Apakah berterusan hidup Abdul Hadi Awang akan membawa manfaat kepada umat?" soal Zaki.
Hadi, 75, dimasukkan ke hospital selepas keadaan kesihatannya merosot minggu lepas.
"Kesihatan Ayahanda sedikit merosot sebelum Aidiladha, dan kini sedang menerima rawatan dan pemantauan lanjut oleh pihak doktor di hospital," menurut anaknya Muhammad Khalil dalam satu kiriman Facebook hari ini.
Pada 2017, pemimpin PAS yang juga ahli Parlimen Marang itu menjalani pembedahan penggantian injap jantung di Institut Jantung Negara.


Lihat seluruh angka, bukan sebahagian saja, kata pakar kesihatan mengenai perbandingan dengan India

Pakar kesihatan memberi amaran mengenai penggunaan data yang menunjukkan Malaysia mengatasi India berdasarkan jumlah kes yang disahkan setiap minggu untuk sejuta orang bagi menilai sistem penjagaan kesihatan negara, mengatakan faktor lain turut wajar dipertimbangkan.Ahli epidemiologi dan pakar kesihatan awam Universiti Malaya Dr Sanjay Rampal memberitahu MalaysiaNow contohnya kadar kematian di Malaysia masih sangat rendah.Beliau berkata, ini membuktikan sistem penjagaan kesihatan kita dapat menangani kes Covid-19 dalam negara.Namun tambahnya, sukar untuk mendakwa bagaimana lonjakan kes Covid-19 yang berlaku baru-baru ini dapat mempengaruhi jumlah kadar kematian.“Bagi saya, data itu berbicara sendiri, tetapi seseorang wajar memperhatikan andaian yang dibuat melalui analisa,” katanya.Data yang dimaksudkan adalah dari Center for Systems and Engineering Johns Hopkins University dan disusun oleh Our World in Data.Carta menunjukkan trend kes Covid-19 di India sejak Januari 2021. Pakar menolak kesimpulan-kesimpulan yang tidak benar daripada data-data mengenai virus tersebut.Menurut Sanjay, kedudukan tinggi juga berpunca dari ujian yang banyak dilakukan sambil menegaskan negara kita mempunyai jumlah ujian Covid-19 harian ketujuh tertinggi bagi setiap 1,000 orang, serta nisbah positif sebanyak 6.4% pada Mei 2021, ini bermaksud Malaysia berjaya menguji lebih ramai penduduk berbanding negara lain dalam senarai.“Peningkatan nisbah positif baru-baru ini menunjukkan kemungkinan kita kehilangan banyak kes daripada bulan-bulan sebelumnya,” tambahnya.Analisa itu dibuat berdasarkan data dari 43 negara yang dipilih kerana saiz populasi sama atau lebih besar daripada Malaysia.Katanya, walaupun berada di kedudukan tinggi untuk kes Covid-19 yang disahkan, kadar kematian di Malaysia masih terendah iaitu 0.44%, malah berada di kedudukan ke 15 bagi kematian Covid-19 untuk setiap sejuta orang pada kadar 1.53 per satu juta.Namun beliau menambah, kematian Covid-19 per juta sukar ditafsirkan ekoran variasi tinggi tahap positif ujian antara negara berbeza antara satu sama lain.Presiden Persatuan Hospital Swasta Malaysia Dr Kuljit Singh bersetuju bahawa data disusun Our World in Data tidak boleh menjadi asas mengenai situasi Malaysia.Katanya, banyak aspek lain perlu diambil kira untuk memahami sepenuhnya kemampuan Malaysia berdepan gelombang Covid-19 ketika ini.Ini termasuk sosioekonomi, akses perjagaan kesihatan dan tahap pembangunan antara negara seperti Malaysia dan India.“Apabila anda membandingkan per juta, ya kita mungkin berada di kedudukan tinggi, tetapi dalam dinamik lain kita masih dalam situasi cukup baik,” kata Kuljit.“Tidak wajar untuk mendakwa kita seburuk India.”Tetapi menurutnya, Malaysia mungkin akan mencapai titik akhir suatu hari nanti.Bagi mengelakkan perkara sedemikian terjadi, beliau menyarankan agar operasi penjagaan kesihatan perlu diberikan suntikan tambahan.“Data itu merupakan amaran yang sangat kuat, jika tidak menangani kes Covid-19 dengan serius, tidak mustahil kita akan mencapai tahap tersebut. Tidak ada sistem penjagaan kesihatan di dunia yang dapat bertahan jika jumlahnya tidak menurun.“Gelembung boleh pecah,” katanya.“Kita hampir berada di tahap parah.”


2.9 juta pengguna bakal nikmati diskaun 40% bil elektrik

Menteri Tenaga Dan Sumber Asli Shamsul Anuar Nasarah berkata seramai 2.9 juta pengguna domestik di Semenanjung yang menggunakan elektrik bulanan sebanyak 200 Kilowatt jam (kWj) akan menikmati diskaun bil elektrik sebanyak 40%.Katanya bagi pengguna domestik yang menggunakan elektrik bulanan antara 201 hingga 300kWj pula akan mendapat diskaun sebanyak 15%, penggunaan elektrik di antara 301 hingga 600kWj (diskaun 10%) dan penggunaan elektrik di antara 601 hingga 900kWj (lima peratus).“Diskaun ini akan diberikan bagi bil elektrik bulan Julai, Ogos dan September ini,” katanya dalam kenyataan.Diskaun itu antara inisiatif bantuan menerusi pakej Pemulih yang bernilai RM150 billion diumumkan Perdana Menteri Muhyiddin Yassin hari ini, untuk meringankan beban rakyat berikutan pendemik Covid-19.Shamsul Anuar berkata bagi pengguna elektrik bukan domestik di Semenanjung pula, diskaun diberikan lima peratus bagi kategori tarif komersial, industri dan pertanian di bawah voltan rendah, manakala pengguna elektrik dalam enam sektor perniagaan terpilih dalam inisiatif Pemerkasa Plus akan terus menerima diskaun 10 peratus bagi tempoh yang sama.Sementara itu, pengguna elektrik di Sabah akan menikmati diskaun bil elektrik secara bersasar bagi tempoh tiga bulan bermula Julai melibatkan diskaun 40% bagi penggunaan elektrik bulanan sebanyak 200kWj dan ke bawah.“Pengguna elektrik bulanan di antara 201 hingga 300kWj terima diskaun 15 peratus; 301 hingga 500kWj (diskaun 10%) dan 501 hingga 1000kWj (diskaun lima peratus).“Bagi pengguna bukan domestik di Sabah di bawah kategori komersial, industri dan pertanian bervoltan rendah akan menikmati diskaun bil elektrik sebanyak lima peratus, sama seperti di Semenanjung,” katanya.Sepanjang tempoh kawalan pergerakan Fasa Satu Pelan Pemulihan Negara, beliau berkata tiada pemotongan bekalan elektrik kepada semua pengguna, penangguhan pemotongan bekalan elektrik kepada pengguna domestik yang mempunyai tunggakan bil tidak melebihi enam bulan sehingga 30 September dan Pelan Bayaran Mudah untuk pengguna domestik ditawarkan sehingga 31 Disember.


Gred dan kerjaya dalam dunia pasca pandemik

Lebih dua tahun Covid-19 melanda dunia, sistem pendidikan Malaysia masih bergelut untuk kembali pulih dengan sesi persekolahan yang masih belum konsisten, selain penerapan sistem penggiliran dalam usaha membendung wabak yang kini turut diancam varian Omicron.Selain itu, penguatkuasaan perintah kawalan pergerakan (PKP) selama beberapa bulan dan pengajaran dan pembelajaran di rumah (PdPR) juga turut memberi kesan terhadap ramai pelajar, sehingga ada yang mengatakan ia telah membunuh minat para pelajar untuk meneruskan pembelajaran.Bahkan, ada juga pelajar dan calon Sijil Pelajaran Malaysia (SPM) dilaporkan memilih untuk bekerja dan tidak meneruskan sesi persekolahan, ekoran sesi yang terganggu.Ia sekali gus menimbulkan persoalan mengenai pilihan kerjaya dan bidang generasi akan datang.Bagaimanapun, rata-rata ibu bapa mengekalkan pemikiran konvensional, iaitu mahukan anak mereka mencari kerjaya dalam bidang yang memerlukan kelulusan akademik, meskipun pembelajaran dan prestasi anak-anak mereka terjejas.Ramai ibu bapa mengakui prestasi pembelajaran anak-anak mula merosot apabila tidak perlu menghadiri kelas secara fizikal dan sukar untuk memberi tumpuan sepenuhnya ketika sesi PdPR.Bagaimanapun, mereka yakin masih ada masa untuk perbaiki prestasi pelajaran anak-anak sebelum menduduki peperiksaan SPM.Ally Sabari, 39, ibu kepada dua anak berusia 12 dan 13 tahun, berkata sasaran utamanya ialah memastikan kedua-dua anaknya dapat melanjutkan pelajaran di universiti dan yakin dia masih mempunyai peluang cerah untuk merealisasikan hasrat tersebut.“Saya masih ada beberapa tahun lagi untuk pastikan anak-anak berada di landasan betul,” katanya kepada MalaysiaNow.“Mereka masih boleh perbaiki pembelajaran dengan pelbagai cara seperti menghadiri kelas tambahan.”Namun begitu, Ally kekal bersifat terbuka apabila dia dan suaminya mempunyai rancangan alternatif sekiranya anak-anak mereka memerlukan kerjaya yang tidak berlandaskan pendidikan.Ally berkata, petani moden merupakan bidang yang wajar diterokai memandangkan dia mempunyai sebidang tanah di kampungnya di Kuantan, Pahang dan ini hanyalah pilihan terakhir sekiranya anak-anaknya tidak mampu membawa diri ke peringkat kolej atau universiti.“Kebetulan kami sudah rancang untuk bersara dan menetap di kampung. Tambahan pula kos sara hidup semakin tinggi sekarang.“Justeru, saya rasa bidang ini dapat menjana pendapatan yang lebih baik jika diurus dengan betul,” katanya.Sementara Abd Razid Borhan, 42, bapa kepada tiga anak, turut menggalakkan anak-anaknya melanjutkan pelajaran ke peringkat yang lebih tinggi, namun ia bukanlah satu paksaan.Katanya, dia tetap akan menyokong apa jua keputusan anak-anaknya dalam aspek pemilihan kerjaya, dengan syarat ia merupakan kerjaya yang baik dan mampu bertahan lama.“Jika anak tidak cemerlang dalam pelajaran, mungkin mereka mempunyai kemahiran lain,” kata Razid yang mempunyai anak berusia lapan, 14 dan 17 tahun.Dalam pada itu, pakar pendidikan Universiti Kebangsaan Malaysia, Anuar Ahmad, pandemik yang melanda wajar membuka mata kepada ibu bapa dan pelajar dalam meneroka pilihan selain kerjaya berlandas kelulusan akademik semata-mata.“Konsep pendidikan bukan hanya untuk akademik sahaja tetapi merangkumi bakat dan potensi yang berbagai.“Sebab itu pendidikan teknikal dan latihan vokasional (TVET) mesti dikembangkan supaya lebih ramai pelajar yang tidak berminat dengan akademik boleh mengikuti TVET.“Tetapi di Malaysia TVET masih tidak begitu mendapat tempat kerana jenis pekerjaan masih bergaji rendah. Begitu juga dengan sukan, seni, kebudayaan dan keusahawanan yang masih kurang berbanding aliran akademik,” katanya kepada MalaysiaNow.Anuar memberitahu, ramai ibu bapa mempunyai stigma lama dengan menganggap aliran akademik menyediakan peluang pekerjaan yang lebih baik.Ia meskipun realiti hari ini menunjukkan ramai graduan jurusan akademik mengganggur, manakala graduan jurusan TVET mendapat pekerjaan.“Tanggapan lama para ibubapa kena berubah,” katanya.“Ya stigma lama ialah aliran akademik akan menyediakan peluang pekerjaan yang lebih baik. Sedangkan realiti hari ini ramai graduan jurusan akademik yg menganggur manakala 90% graduan jurusan TVET mendapat pekerjaan,” katanya.Anuar tidak menafikan sistem dan persekitaran asas tetap perlu diutamakan sekiranya murid-murid memilih untuk meneruskan pengajian dalam bidang selain akademik.


Pernyataan bercanggah kes solar hibrid, hakim benar pendakwaan cabar kredibiliti Rosmah

Mahkamah Tinggi hari ini membenarkan permohonan pihak pendakwaan untuk mencabar kredibiliti Rosmah Mansor berikutan percanggahan dalam keterangannya dalam perbicaraan kes projek solar hibrid yang sedang berjalan dan pernyataan yang diberikan kepada Suruhanjaya Pencegahan Rasuah Malaysia (SPRM) dalam siasatan kes pengubahan wang haram.Hakim Mohamed Zaini Mazlan membenarkan pernyataan Rosmah yang direkodkan di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFAPUAA) digunakan untuk menyoal Rosmah mengenai keterangannya yang tidak konsisten dalam perbicaraan kes rasuah yang sedang dijalankan.“Saya berpendapat bahawa pernyataan itu boleh diterima masuk berdasarkan Seksyen 40 AMLATFAPUAA dan dengan itu pihak pendakwaan boleh meneruskan usahanya untuk mencabar kredibiliti tertuduh.“Saya bagaimanapun percaya bahawa peruntukan untuk mencabar kredibiliti dijalankan di bawah Seksyen 145 dan 155 Akta Keterangan 1950, dan bukannya Seksyen 72 Akta AMLA, kerana ia berkaitan dengan perbicaraan suatu kesalahan di bawah akta, yang tidak dijalankan di sini,” kata hakim itu.Hakim Mohamed Zaini juga membenarkan permohonan pihak pendakwaan untuk menyoal balas karektor isteri bekas perdana menteri itu atas pertuduhan yang dihadapinya di bawah AMLA berhubung penyata bank yang didakwa dibuat oleh Roslan Sohari ke dalam akaunnya.“Saya berpuas hati pihak pendakwaan telah memenuhi syarat-syarat di bawah Seksyen 54(2)(b) Akta Keterangan 1950. Bagaimanapun, saya tidak akan membenarkan sebarang persoalan ditanya mengenai fakta berkaitan kes Amla yang dihadapi tertuduh, kecuali dia telah didakwa di bawah akta itu.Rosmah menghadapi 12 pertuduhan pengubahan wang haram berjumlah kira-kira RM7 juta serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Kes itu juga didengar di hadapan hakim Mohamed Zaini yang dijadual bermula selepas perbicaraan kes rasuah selesai.Terdahulu, ketua pasukan pendakwaan Gopal Sri Ram memohon kepada mahkamah untuk mencabar kredibiliti Rosmah dan menyoal balas beliau berhubung karektornya.


Wang kepada Zahid untuk dana politik, kata bekas pengarah Ultra Kirana

Mahkamah Tinggi hari ini diberitahu wang yang diberikan Ultra Kirana Sdn Bhd (UKSB) kepada bekas timbalan perdana menteri Ahmad Zahid Hamidi adalah sumbangan politik.Ia bukannya rasuah kata bekas pengarah UKSB Harry Lee Vui Khun ketika sesi soal balas oleh peguam Hamidi Mohd Noh yang mewakili Zahid dalam perbicaraan kes rasuah Sistem Visa Luar Negara (VLN).Semalam, Lee memberitahu mahkamah semalam bahawa syarikatnya membayar secara tunai dalam Dolar Singapura setiap bulan kepada Zahid dari 2014 hingga 2018 berhubung Kontrak VLN.Sementara itu ketika disoal seorang lagi peguam Zahid, Ahmad Zaidi Zainal sama ada sumbangan politik itu adalah untuk Umno, saksi itu berkata menurut kefahaman beliau ia adalah untuk kerajaan yang memerintah.Saksi ke-15 pendakwaan itu juga bersetuju dengan Zaidi beliau tidak dapat menerangkan perjalanan beliau atau memberikan bukti menunjukkan beliau ke rumah Zahid untuk menyerahkan wang itu.Zaidi: Bila anda ke Country Height, Kajang tiada siapa boleh masuk tanpa kad akses dan pemandu perlu mendaftar di pondok pengawal. Adakah Suruhanjaya Pencegahan Rasuah Malaysia (SPRM) bertanya kepada awak mengenai butiran itu?Lee: TidakLee juga bersetuju dengan Zaidi bahawa SPRM tidak pernah mengarahkan beliau mengemukakan sebarang bukti seperti penyata Touch ‘n Go untuk menunjukkan beliau pergi ke kediaman Zahid.Sebelum ini, semasa membacakan pernyataan saksinya, beliau berkata UKSB tidak pernah membuat pembayaran dalam akaun Umno dan tiada resit dikeluarkan atau sebarang pengesahan mengenai pembayaran itu.Zahid, 69, berdepan 33 pertuduhan menerima rasuah berjumlah SG$13.56 juta daripada UKSB ketika menjadi menteri dalam negeri untuk melanjutkan kontrak syarikat itu sebagai pengendali perkhidmatan pusat sehenti (OSC) di China dan membekalkan sistem VLN serta mengekalkan perjanjian kontrak bagi membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa meminta S$1,150,000, RM3 juta, EURO15,000 dan AS$15,000 daripada syarikat sama yang mempunyai kaitan dengan tugas rasmi beliau.Beliau didakwa melakukan semua kesalahan itu di Seri Satria, Presint 16, Putrajaya serta Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung esok.


Apa jadi dengan manifesto jika kerajaan campuran dibentuk?

Ketika hari mengundi semakin hampir, parti-parti dalam gabungan besar utama masing-masing sudah melancarkan manifesto untuk memberi gambaran fokus utama yang bakal diberikan sebaik dipilih menjadi kerajaan selepas Pilihan Raya Umum ke-15 (PRU15).
Pakatan Harapan (PH) melancarkan manifesto mereka pada 2 November lepas, diikuti Perikatan Nasional (PN) pada 6 November sebelum Barisan Nasional (BN) mengumumkan manifesto mereka sehari kemudian secara dalam talian.
Namun begitu, timbul persoalan mengenai pelaksanaan manifesto memandangkan ramai dalam kalangan penganalisis dan pemerhati politik menjangkakan pembentukan kerajaan campuran selepas PRU15 kerana tiada gabungan dijangkakan akan mampu menang secara bersendirian.
Ramalan itu bagaimanapun tidak selari dengan jangkaan beberapa pemimpin politik yang optimis gabungan parti politik mereka mampu meraih kerusi majoriti Parlimen untuk membentuk kerajaan.
Penganalisis politik dari Universiti Teknologi Mara (UiTM) Mujibu Abd Muis berkata, pembentukan kerajaan gabungan tidak akan menghalang pelaksanaan manifesto yang dijanjikan.
Bagaimanapun, katanya, pelaksanaan manifesto itu mungkin akan dilaksanakan secara bercampur bergantung kepada keputusan yang dibuat oleh gabungan-gabungan yang membentuk kerajaan.
"Dalam konteks manifesto ini, semua parti mengemukakan tawaran yang serupa iaitu menyentuh ekonomi, sara hidup, harga barang, kelestarian dan reformasi institusi," katanya kepada MalaysiaNow.
"Mungkin ada satu atau dua sahaja perkara yang berbeza dan kebanyakan yang berbeza hanyalah bersifat pelaksanaan dan strategi mencapainya."
Daripada aspek perbandingan, Mujibu berpandangan bahawa setiap manifesto yang diumumkan mempunyai kelebihan dan kekurangan masing-masing, dan ada juga yang disifatkan seperti idealis atau populis.
"Ada juga yang lawak contohnya cuti pada hari lahir," tambahnya.
Sementara itu, penganalisis politik Institut Hal Ehwal Antarabangsa Singapura Oh Ei Sun tidak menganggap manifesto sebagai relevan memandangkan ia dilihat hanya sebagai "senjata" pilihan raya untuk pancing undi menggunakan sentimen isu semasa.
Bagaimanapun, katanya, kaedah ini mungkin lagi tidak akan terpakai memandangkan ramai pengundi dijangka tidak akan membuat pilihan hanya berdasarkan manifesto.
"Ramai pengundi lebih lihat kepada parti dan personaliti," katanya kepada MalaysiaNow.
"Malah, rekod prestasi parti menunaikan janji selepas memenangi pilihan raya adalah tidak begitu baik."


Menang rayuan, saman peguam terhadap menteri Singapura akan didengar di Malaysia

Mahkamah Rayuan hari ini membenarkan saman oleh Lawyers for Liberty (LFL) terhadap kerajaan Singapura berhubung percubaan untuk menguatkuasakan undang-undang zalim berkait internet terhadap kumpulan hak asasi Malaysia itu.
Panel tiga hakim hari ini membatalkan keputusan Mahkamah Tinggi Kuala Lumpur pada 2020 yang membatalkan saman LFL terhadap Menteri Dalam Negeri Singapura K Shanmugam, sekali gus memberi laluan untuk prosidingnya didengar di Malaysia.
Saman LFL tersebut adalah berkait arahan membetulkan kenyataannya oleh Singapura di bawah Akta Perlindungan daripada Kepalsuan dan Manipulasi  Dalam Talian (Pofma) selepas LFL menyiarkan butiran mengejutkan mengenai banduan-banduan yang dihukum mati dengan cara kejam dan menyalahi undang-undang di Penjara Changi Singapura.
Shanmugam mengeluarkan arahan supaya LFL meminda kenyataan yang disiarkan di laman sesawangnya di mana kumpulan hak asasi itu menyifatkannya sebagai tindakan “keterlaluan” oleh menteri Singapura tersebut.
"Singapura tidak ada urusan untuk masuk campur dengan kebebasan bersuara oleh warga Malaysia yang membuat kenyataan dalam negara kami,”
LFL kemudiannya memfailkan saman sivil terhadap Shanmugam, namun gagal selepas ia dibatalkan.
Saman tersebut memohon pengisytiharan mahkamah bahawa Singapura tidak mempunyai kuasa untuk menguatkuasakan undang-undangnya terhadap LFL.
Keputusan Mahkamah Rayuan hari ini juga turut menyebabkan Shanmugam perlu hadir ke mahkamah Malaysia untuk menentang saman tersebut.
Panel hakim yang mendengar kes hari ini adalah Yaacob Sam, Vazeer Alam Mydin and Mohd Nazlan Mohd Ghazali.
Sementara LFL diwakili Gurdial Singh, Latheefa Koya, Shahid Adli dan Abraham Au, sementara Suzana Atan bertindak sebagai peguam bela kerajaan.


Bekas CFO 1MDB tidak tahu sebahagian bon AS$3 bilion dipindah kepada Tanore

Bekas ketua pegawai kewangan (CFO) 1MDB memberitahu Mahkamah Tinggi hari ini bahawa beliau tiada mengetahui bahawa sebahagian daripada hasil terbitan bon AS$3 bilion telah dipindahkan kepada tiga syarikat termasuk Tanore Finance Corporation (Tanore).Azmi Tahir, 48, berkata beliau hanya mengetahui perkara itu melalui laporan media.Dalam pernyataan pembukaan kes 1MDB, pendakwaan mendakwa Tanore telah memindahkan sejumlah AS$681 ke dalam akaun Najib Razak antara 21 Mac 2013 hingga 10 April 2013 dan ia menjadi perkara utama dalam pertuduhan terhadap bekas Perdana Menteri itu.Saksi pendakw ke-12 itu berkata bon tersebut sepatutnya dilaburkan ke dalam syarikat usaha sama 1MDB dan Aabar Investment PJS iaitu Abu Dhabi Malaysia Investment Company (Admic).“Najib, melalui ketua setiausaha sulitnya Azlin Alias, telah mengarahkan bon tersebut disalurkan kepada tiga syarikat pelaburan iaitu Cistenique Investment Fund B.V (Cistenique), Devonshire Capital Growth Fund (Devonshire) dan Enterprise Emerging Market Fund (Enterprise Emerging).“Bagaimanapun, saya mengesahkan saya tidak tahu tiga syarikat pelaburan ini akan memindahkan sebahagian dana bon AS$3 bilion kepada Tanore dan dua lagi syarikat iaitu Granton Property Holding Limited dan Midhurst Trading Limited.“Kesemua keputusan dan pemindahan ini adalah di luar pengetahuan saya. Saya juga ada bertanya kepada Terence Geh (bekas timbalan ketua pegawai kewangan 1MDB) sekiranya kami (1MDB) ada membuat pelaburan dengan Tanore semasa nama syarikat itu keluar di media dan dikaitkan dengan 1MDB. Bagaimanapun, Geh ketika itu menafikan perkata tersebut,” katanya.Beliau berkata demikian ketika membacakan pernyataan saksi setebal 127 muka surat pada perbicaraan rasuah dan pengubahan wang haram dana RM2.3 bilion milik 1MDB yang dihadapi Najib.Azmi berkata beliau dan Mohd Hazem Abd Rahman (bekas ketua pegawai eksekutif 1MDB) hanya dimaklumkan mengenai pelaburan kepada tiga syarikat sahaja iaitu Cistenique, Devonshire dan Enterprise Emerging.“Saya sahkan saya ada menurunkan tandatangan di atas beberapa dokumen yang mengesahkan pihak 1MDB mengambil maklum mengenai pelaburan di dalam tiga syarikat pelaburan ini.“Saya juga tidak pernah membenarkan mana-mana pihak ketiga untuk membuat sebarang pelaburan kepada pihak lain termasuklah ke akaun Najib,” katanya.Terdahulu, beliau berkata pindahan dana kepada tiga syarikat terbabit telah dilakukan pada 20 Mac 2013 iaitu sehari selepas AS$2.7 bilion hasil terbitan bon dimasukkan ke dalam akaun 1Malaysia Development Berhad Global Investments Limited (1MDB GIL).“Saya sahkan bahawa selepas mendapat kelulusan ahli lembaga pengarah dan surat sokongan daripada kementerian kewangan bagi kutipan dana untuk bon, AS$3 bilion telah diterbitkan ke dalam akaun 1MDB GIL dengan jumlah AS$2.7 bilion iaitu jumlah setelah ditolak caj perkhidmatan yang dikenakan oleh bank Goldman Sachs.“Sebagai CFO, tujuan utama kutipan dana sebanyak US$3 bilion dibuat adalah untuk usaha sama Admic namun memandangkan dana tersebut telah digunakan bagi tujuan lain seawal 24 jam selepas dana diterima, saya percaya usaha sama Admic tersebut adalah sesuatu yang sengaja diada-adakan bagi memastikan bon dapat diterbitkan secara sah,” katanya.Azmi juga berkata bon itu langsung tidak digunakan untuk tujuan hartanah dan pembangunan Bandar Malaysia.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung Isnin ini.